Яхшилик, эзгулик ва одамларга қайишиш ҳақида гапиргим келди бугун. Кўзларимга хунук дунëни ҳам гўзал кўрсатадиган рангли кўзойнак таққим келди. Дунëда яхшилар йўқ деганлар янглишади. Бир қоп курмак орасида гуруч ҳам учрайди.\nВаъзда шеър кам бўлсин, дейишибди. Муштарий истаги мен учун азиз, аммо теграмиздаги ҳаëтни шоирдан кўра теран ким акс эттира олади? Масалан, Ҳалима Худойбдердиеванинг мана бу сатри:\n“Бу кунларга етганлар бор, етмаганлар бор”.\nЎтган жумадан буён қанчадан-қанча одам ўлди. Судьялар, докторлар, ҳатто Тошкент вилояти имом хатиби ҳам. Мен ўқиган илк китоб – “Оқ кема”ни таржима қилган улуғ мутаржим Асил Рашидов ҳам оламдан ўтди.\nҚўнғирот тумани фавқулодда вазиятлар бўлими бошлиғи подполковник Куанишбой Акимов ва Хоразм вилояти Қўшкўпир тумани фавқулодда вазиятлар бўлими бошлиғи майор Дониёр Жабборов коронавирусдун ўлди.\nШунингдек, Хоразм вилояти 1-клиник шифохонаси шифокори Бахтиёр Қиличевни ҳам корона олиб кетди. Худди уруш хабарларига ўхшайди.\nНоминг ўчсин, корона! Энди бошланганида “корона бизга юқмайди, чунки биз қўй ëғига ош еймиз”, дейишувди баъзи полвонлар. Катта гапиргунча катта тишласанг бўлмасмиди, тақсир.\nЛекин барибир бу кунларга етиб келганлар бор. Улардан бири мен. Ўлганим йўқ. Ëв қўлида таслим ҳам бўлганим йўқ.\nСенга мендан хабар берсалар,\n“У йиқилди, чарчаб”, – десалар,\nЙўқ, ишонма, бағрим!\nБу сўзни –\nДўстлар айтмас, яқин кўрсалар.\n“У Ватанни сотди”, – десалар,\nЙўқ, ишонма, жоним!\nДўстлар айтмас, мени севсалар.\nЮртдан кетдим юртни, сени деб,\nМен курашдим қонли ҳар дамда.\nЮртни, сени қўлимдан берсам,\nНима қолар менга оламда?\n“Муса ўлди энди”, – десалар.\nТом бошида можаро. Паркентлик 61 яшар тоға томда лўмбоз қўяëтган эди. Шу пайт пастда 67 яшар чол келиб, ундан қарзини сўради. “Давай, қарзни бер”, деди бобой.\nЛўмбозчи тоғанинг жаҳли чиқди. Томдан туриб чолнинг бошига ғўла ирғитди. Миясининг қатиғи чиқиб кетган чол реанимацияга ëтқизилди. Лўмбозчи тоға қамоқда.\nСамарқанд. Фарҳод деган шаҳарчада амнистияга тушиб қайтган битта собиқ зек ўз боласини 5-қаватдан ташлаворди.\nНаманганда “Москвич” ҳайдовчиси 51 яшар ватандошини босиб ўлдирди. Дунëдаги энг ўлимтик машина шу маҳсикавуш.\nРақамларни яхши кўраман. Бир вақтлар телевидениеда ишлаганимда журналист оғам Рўзимбой Ҳасан “Рақамлар” деган телелойиҳа ëзиб келувди. Масалан 27 рақами. Бу Каримовнинг лавозимда ўтирган 27 йили. Ëки аҳоли чўнтагидаги пулнинг 27 фоиз ошгани.\nҲар ҳолда аҳоли ўзининг бойиганини телевизордан билди.\nЎзбекистонда аҳоли ялпи даромадининг 27 фоиз ошгани ҳақида “Ўзбекистон 24” телеканали хабар берди.\nЯхши ният – ярим мол. Бекор ишламай ўтирсак ҳам даромадимиз ошибди. Умуман, дунë бир дунë рақамлардан иборат бўлиб қолди. Шу кўраëтган тасвирингиз ҳам рақамли тасвир. Бу рақамларни юртдошим жорий қилганидан севиниб, сувутларга чиқиб кетаман.\nХоразмий 0 рақамини “кашф қилган” ва ҳозир араб рақамлари дея юритиладиган саноқ тизимига “асос солган”, дея ëзилиши билан ақллилар дод-вой солиб: “Йўқ, бу тизим Хоразмийгача ҳинд қабилаларида мавжуд бўлган”, дейишади.\nХўп, бу борада барча олимлар иттифоқ бўлган википедия нима дейди:\n“Ҳинд саноқ тизимини хоразмлик олим Абу Жаъфар Муҳаммад ибн Мусо ал-Хоразмий бутун дунëга билдирган ва бу тизимнинг асосий тизим сифатида дунë математика илмида жорий қилинишига эришган. Хоразмий бу тизимни оммалаштириш учун “Ҳинд саноқ тизими ҳақида” номли китоб ëзган. Бу китоб ортидан бутун ислом дунëсидаги математик олимлар фаолиятида ва ҳозирги Испания ҳудудида 1, 2, 3, 4, 5, 6, 7, 8, 9, 0 тизими жорий бўлган. Ҳозирга келиб дунë фақат шу саноқ тизимидан фойдаланади”.\nХоразмий дунëдаги барча саноқ тизимлари (Хитой, Рим, қадимги Бобил рақамларини) солиштириб кўриб, ит топмас жойдаги оз сонли ҳинд қабиласи ишлатадиган саноқ тизими яхши эканини аниқлаган.\n(Бу тизим шаклидаги учбурчаклар сонига кўра ишлайди. Масалан, 1 рақамида битта учбурчак бўлган. 8 рақами эса ҳозирги каби, фақат иккита юмалоқ ўрнига устма-уст турган икки учбурчакдан иборат. Совет почтаси конвертлари устига индекс ëзилишида оригинал ҳинд рақамларидан фойдаланилган эди).\nБитта саноқ тизимини топиб, бутун дунëга ëйиш оламшумул илмий жасорат эмасми? Нега биз Американи очган кашфиëтчи дея Колумбни ардоқлаймиз? Америка турувди-ку океаннинг нариëғида. Колумб Америка диëри борлигини бошқаларга билдиргани учун кашфиëтчи саналади.\nАл Хоразмий ҳам шундай. Инсоф юзасидан айтишим керак, хоразмлик яна бир олим Ал-Беруний (Хоразмий асаридан илҳомланиб) ҳинд саноқ тизими ҳақида трактат ëзган (бу трактат бугунгача етиб келган).\nБерунийнинг бу китоби Миср, Марказий Осиë ва Эронда ўнлик саноқ сон тизимининг ëйилишига сабаб бўлган. Демоқчи бўлганим, Хоразмийнинг бугунги саноқ тизимини дунë амалиётига татбиқ этишдаги ролини кичрайтирмайлик.\nАлбатта, Хоразмий ҳеч нарса қилмай, фақат “Китабул мухтасар валь-жабр ва-ль-мукабала”ни ëзганида ҳам барча даврларнинг энг буюк олими бўлиб қолаверади. Чунки ҳар бир смартфон ичида Ал-Хоразмийнинг алгоритм тизими ўтирибди.\nРақамлар ҳақида гапираëтгандик. Ўзбекистон президенти мамлакатимизда учинчи ренессансга пойдевор қўйилаётганини айтди. Мана бу кўраëтганимиз манзара президент айтган учинчи ренессанснинг айнан ўзи бўлса керак.\n(Видео Бухородаги уруш)\nАнови оқ кийимли эркакнинг айлантириб тепганини кўриб кўзим яйради. Ўзбек жамияти кучни тан олади. Кучли ноҳақ бўлса ҳам унга таъзим қилади. Жамиятда ўқитувчи ëки олим эмас, балки қамоқхона нозири, ўғри, қонундаги ўғри, прокурор, судья, милиция бошлиғи каби қудрат соҳиблари иззатда.\nНоринлик қиз икки вовчикни уриб, умуман турмайдиган қилиб қўйганидан кейин жамият бу қизга қараб “ЎЎЎЎЎЎ”, деди. Агар анови икки ҳезалак бу қизни уриб, майкасини йиртиб, сазойи қилганида бутун жамият ўша икки ҳезалакка қараб “ЎЎЎЎ”, дерди.\nЎрмонда ҳайвонлар жуфтлашиш олдидан бир-бири билан уришади. Жангда ғолиб келганнинг олдига урғочи ҳайвон бориб тўнқаяди. Муқоясани сиз қилинг. Мен эса финжондан қаҳва хўплаб, тахайюл қилиб, сизга бир ип учи берсам.\nËки бир бошдан айтиб берақолай. Норинлик қизнинг икки вовчикни нокаут қилгани ва бўқ еган самарқандлик қиз ҳикояси Мирзиëевга етиб борди. Йиллардан бери шаклланган одатга кўра, Зироат кеннайи ижтимоий медиа ва халқаро радиолардаги хайпона мавзуларни дайжест қилиб ишдан келган эрига ярим тунда бўлсаям айтиб беради. (Энди бошқа иши бўлмаганидан кейин…)\nНоринлик спортчи қиз воқеасидан Мирзиёев ўта таъсирланди. Жума куни соат тунги 2 да битта тугмани босиб, Бобожоновга телефон қилди. Бобожонов ҳам президент қачонтелефон қиларкан деб ухламай ўтирган чоғи, ярим секундда трубкани кўтаради. “Есть”, дейди Бобожонов.\nАна шундан кейин вазирлик тизимида осмон узилиб ерга тушади, ер ëрилиб замориқ чиқади. Спортчи қизга иш очган терговчининг онасини вазирликнинг барча даражадаги зобитлари оғизда итариб чиқади.\n(Тасдиқланмаган маълумотга кўра, Наманган ИИБ бошлиғи терговчини тагига босиб уриб ташлаган, дейишди). Хуллас, ишни қўш қўллаб Бобожоновга етказишади. Касби юрист бўлган ва узоқ вақт прокуратурада ишлаган Бобожонов ишнинг туфта эканини бир ўқишда тушуниб етади.\nЙиртиб, Наманган ИИБ бошлиғининг бетига отади. Терговчиларга интизомий чора кўрилади. Норин тумани ИИБ бошлиғи ўзи бориб, спортчи қизга иш ëпилганини айтади.\nАна шундан кейин уйига ҳорғин қайтган Наманган ИИБ бошлиғи ҳовлисининг ўртасида турган челакни кўтариб, ичидаги сувнинг деярли ярмини ичиб қўяди. Погони юлинмагани учун Шоҳимардон пиримга бир қора қўчқор атайди.\nКорейс эр орзуси\nЖорий ҳафтада яна бир видео тарқалди. Унда карис эржонларга тегиб олиш учун навбатда туриб, карис тилида гапириш, овқат қилишни ўрганаëтган ўзбек қизлари акс этган. “Элтуз” блогери Мирза Анвар ака бу видеони шарҳлади:\n“Шу қизларга Ўзбекистонда яхши яшаш учун шароит йўқлигидан мажбур бўлишяпти итга-битга тегиб кетишга. Ўқий деса, ҳамма ёқ пул бўлиб кетган, ишлай деса, иш йўқ, эрга теккани билан ўзига ўхшаган бир қашшоққа тегади. У эр ҳам бир, иккита туғдириб, ҳайдаб юборади….\nКелажакда бир ёруғ умид кўринмаганидан кейин нима қилсин?! Таваккал қилиб карисга тегади. Бир-икки йил яшаб, ажрашиб кетсаям, беш-олти сўмлик бўлиб қолишни умид қилишади, бечоралар!\nБир синфдошим касал бўлиб ўлиб қолди. Орқасида бева хотини, уч қизи, бир ўғли қолди. Орадан беш-олти йил ўтгач, эшитсам, катта қизи карисга тегибди. Хотини бечора бир аҳволда юрар эди.\nЭшитишимга қараганда, қизи юборган пулларга данғиллама участка қурибди. Ўғлига қимматбаҳо мошина олиб берибди. Қўлида доллар ўйнайдиган бўлиб қолган, дейишди танишларим…\nЛекин барибир ўзбек қизларининг карис-парисга тегиши одамнинг юрагини куйдириб юборади!..\nЛекин нима қилишсин ахир?!..”\nШу ўринда сиздан кичкина бир илтимосим бор. Шу видеога лайк қўйиб, қўнғироқчани босиб, обуна бўлсангиз.\nВаъз ичида реклама кўпайди, деган эътирозлар ҳам бор. Анимация (мультфильм) қилиш вақт ва пул кетадиган жараëн. Ваъз нега кечикди, деганлар учун жавоб. Йилнинг декабригача “Элтуз”нинг ютубдаги каналини рекламасиз тақдим қилдик.\nҲеч бўлмаганда яримта одам ëрдам қилганида яна рекламасиз тақдимот давом этар эди. Жорий йилнинг май ойидан бошлаб канални реклама учун очишга мажбур бўлдик. Ўз армиясини боқа олмаган халқ ўзга армияни боқади, деган гапди олдин айтувдим. Жамият бир-бири билан газета (ОАВ) орқали гаплашади. Ўрис ТВ ëки ўрис ташвиқот матбуоти мулоқот эмас.\nШу ўринда бир эртак айтиб берай, иккинчисини ваъз охирида айтаман.\nБир қирол бўлган экан қайсидир тепанинг ортида. Ўша қиролнинг саройи икки қаватли эди. Қирол иккинчи қаватда яшарди. Қиролнинг олдига арз қилиб келганлар биринчи қаватдаги котиб ва бошқа мулозимлар чиғириғидан ўтиши керак.\nБуни билган қирол ўз деразасига узун бир ходани суяб қўйибди. Арзи борлар саройнинг ортига ўтиб, деразани хода билан тақиллатишар экан. Қирол деразадан қараб, ўша арзчининг муаммосини “шессекунд”да ҳал қилиб бераркан.\nҲамма муаммолар “шессекунд”да ҳал қилинавериб, ҳеч кимнинг муаммоси қолмабди. Ҳеч ким қиролнинг деразасини тақиллатмай қўйибди. Ойлар, йиллар шу тариқа ўтибди. Қирол қўлидаги смартфонини кавлаб ўтирса, бирдан дераза тақиллабди.\nҚирол қараса, битта эшак келиб, елкасини ходага қашлаб турибди. Қирол мол дўхтирини эшакдан хабар олишга туширибди. Мол дўхтири қараса, эшакнинг елкасини яғир босган экан. У эшшакни даволаб, яғиридан халос қилди.\nҚирол эса эшакнинг эгасини топтириб, “нега жониворга қарамадинг”, деб дўхтирнинг ҳақини тўлаттириб, яна жарима қилиб жазога ҳам тортибди.\nҚиссадан ҳисса мана будир. Матбуот – қирол деразасини тақиллатадиган хода. Бу хода ҳатто эшакларга ҳам фойда келтиради. “Элтуз”нинг ютубдаги каналини зиëрат қилиш каби савобли ишни ҳар ким ҳар куни қилиши жоиздир.\nБУЮК КЕЛАЖАК ҲАҚИДАГИ ТУШ\nКеча кечқурун ғиждувонлик муаллима опанинг болаларни масжиддан қайтарган аудиосини эшитиб, чуқур ғуссага чўмиб, ухлаб қолибман.\nЭрталаб турсам, мактабларда қизларга ҳижоб кийишга изн бўлибди. Севиниб кўчага чиқсам, бир сўри одам мактабларда қизлар алоҳида, эркаклар алоҳида ўқисин, деб митинг қилаëтган экан. “Яшасин!” деб уларга қўшилиб бақирдим.\nЭртасига мактаблар қизлар ва эркаклар учун алоҳида қилинди. Мана, бўларкан-ку, деб севиндим. Мактабларда биология фани ўқитилмай, ўрнига “мустажоб дуолар” деган фан қўйилди. “Урра”, дедим.\nЭртасига шахматни тақиқлашди. Индинига кофирларга жузя солиғи солиш ҳақида давлатимиз раҳбарининг буйруғи чиқди. Ҳамма ўғрилар “Пахтакор” стадионига олиб келиниб, ошпичоқ билан ўнг қўли чопилди.\nАжаб бўлсин. Яна ўғирлик қилса, нариги қўли ҳам чопилади. Қатортолдаги жалапларни тошбўрон қилиб ўлдириш учун Гагарин ҳайкалининг олдига олиб келишди.\nШу ерда муаммо чиқди. Бу ҳайкалнинг нима кераги бор, деган. Гагарин ҳайкалининг бўйнига арқон солиб ағдариб ташлашди. Кейин жалаплар тошбўрон қилинди. Ана энди ҳаммаси тартибга тушди.\nНавоий кутубхонасини ëқворайлик, дейишганида йўқ дедим. Ичидаги китобларни қайта ишлаб, ҳожатхона қоғози ишлаб чиқарайлик десам, улар йўқ деди. Чунки кесак билан орқаа артилиши билзарурат экан.\nХуллас, Навоий кутубхонасидаги китобларни қайта ишлаб, картон ишлаб чиқариш керак, деган масалада муросага келинди.\nМашиналар ичидаги антифризларни тўкиб ташлашга буйруқ чиқди. Чунки улар таркибида алкоголь мавжуд. Сартарошларга одеколон ишлатиш ман қилинди.\nАëлларнинг бодринг ва бақлажон сотиб олиши ва “Ташморе” ëки Чорвоқда чўмилиши ҳам тақиқланди. Энг маъқул иш аëлларнинг машина бошқариши тақиқлангани бўлди. Авария камайди.\nБурқа ва паранжи чиммат катта миқдорда Хитойда тиктирилиб, аëллар орасида текин тарқатилди. Ҳозир махсус полицияга ишга кирволдим. Намоз ўқилаëтган пайтда кўчада юрган бенамозларни ушлаб, “Панелний”га қамаш билан шуғулланамиз.\nГулдай ҳунар. Энг муҳими, пахта ўрнига кўкнори экишга изн бўлди. Чарснинг қуввати билан гавдамиз ғоз бўлди. Юзда чиммат, бошда салла, ғоз юрамиз гердайиб. Қўлимизда қора байроқ – келажак эса порлоқ…\nБирдан уйғониб кетиб, бу гапларнинг туш эканидан ўкиниб йиғладим. Бу уммат ғариб келди ва ғариб кетажак. Саодат асрини кўришдан бенасибмиз. Мен йиғламай ким йиғласун…\nТушимни тақвоси кучли қорига айтиб берсам, умуман хайрли туш, фақат мусулмонлар учун гера ëки кўкнор ишлаб чиқариш жоиз эмас, деди. Қолгани умумиятла аҳли китоб учун уйғун, илойим тушинг ўнг, топганинг олтин, кўрганинг тўй бўлсин, дедилар.\nБИЗНИНГ ЎРНИМИЗДА БЎЛГАНИНГИЗДА НИМА ҚИЛАРДИНГИЗ?\nШу кунларда президент куëвининг лашкари сафидаман, деган муштумзўрлар одамларни қон қақшатиб, пулию молини олишаëтган экан. Айниқса, Андижонда Ҳасан Эргашев дегани ўтганнинг ўроғини, кетганнинг кетмонини олаëтган экан.\nПрезидент куëви “рейдерлик йўли билан палончининг бизнесини тортиб олибд” десам, битта ақлли “куëвнинг ўрнида бўлсанг сен ҳам тортиб олардинг, деди. Олдин Гулноранинг ўғирлигини ëзганимда бу тролл “унинг ўрнида бўлганингда сен ҳам ўғирлардинг 8 миллиард”, деганди.\nБир каттароқ акамиз Афғонистонда таржимон бўлиб ишлайди. Ўша акамиз афғонларга қараб, “Нега баччабозлик қиласизлар” деса, “агар бачча текин бўлса, сен ҳам жон деб қиласан-ку”, дейишибди афғонлар.\nДавом этамиз. Мабодо куëв ўз мошинасида кўчадаги бир бечора пиëдани эзғилаб босиб ўлдириб кетди, деб айтсам нима дейсан. Мен унинг ўрнида бўлсам пиëдаларни босардим, дейсанми, ғалча.\nУмуман, троллар иккига бўлинади. Оддий троллар ва ëлланганлар. Ëлланган тролларда мия бўлмайди. Шунақа гаплар. Куëвларни танқид ва ҳажв тиғи бирла тилка-пора қиламиз. Бизнинг ўрнимизда бўлсангиз нима қилардингиз?\nҚўйинг тепадаги муштуми катталарни ўз ҳолига, ваъда қилган эртакни айтиб беринг, демоқда муштарийлар.\nЯХШИЛИКНИНГ ТАГИ ТЕШИК\nБир одам ҳаммага яхшилик қилишга сўз берибди. Қўшниси келиб, унинг отини сўраб олиб, миниб кетганича қайтиб келмабди. Бир қариндоши келиб, гиламларини сўраб олиб бадар кетибди.\nНотанишлар келиб, идиш-товоқларни сўраб олишибди. Охирида бир одам келиб, уйингни менга бер, деса яхши одам уйини ҳам берворибди.\nУйсиз қолган яхши одам дунë кезишга қарор қилибди. Йўлда кетаëтса, учта одам қумлоқ ерни чопаëтган экан. Одамлар унга қараб, “Эй дарвиш, шу ер бизга отамиздан мерос қолди. Аммо қумлоқ ер, нима эксак ҳам битмаяпти”, дейишди.\nЯхши одам “отангиз нима деб васият қилган эди?” деб сўрабди. “Учовлон бир бўлиб, мендан мерос ерни ағдаринглар, кам бўлмайсизлар, дея васият қилувди”, дейишибди одамлар.\nЯхши одам ернинг ўртасига бориб ҳассасини тиққан экан, қаттиқ нарсага тегибди. “Шу ерни қазинглар”, дебди яхши одам.\nОдамлар қазиса, хум тўла олтин чиқибди. Одамлар бу олтиндан бир қисмини чорсига тугуб, яхши одамга беришибди. Яхши одам олмабди ва йўлида давом этибди.\nЙўлда кетаëтса, дарëда катта бир балиқ сувдан ярми чиққанича сузолмай турган экан. Балиқ яхши одамга ëлбориб, “мен нега барча балиқлар каби суза олмай қийналиб ëтибман”, деб сўрабди.\nЯхши одам қараса, балиқнинг сузгичлари орасига тош кириб қолган экан. Яхши одам бу тошни ҳассаси билан кавлаб олиб, қирғоққа қўйган экан, балиқ бемалол сузиб кетибди.\n“Эй яхши одам, сен мени ҳаëтга қайтардинг. Сузгич қанотларим орасига кириб қолган тош оддий тош эмас, балки қимматбаҳо олмос эди. Ол уни”, дебди балиқ.\nЯхши одам бўлса, “менга олмос не керак”, дея каттагина қимматбаҳо олмосни дарëга ирғитиб юбориб, йўлида давом этибди.\nЙўлда у бир оч арслонни кўрибди. Арслон ҳолсиз ëтар эди. “Эй яхши одам, ҳолдан тойиб, юришга ҳам мадорим қолмади, бунинг чораси нима”, дебди Арслон.\nЯхши одам қараса, арслон очликдан қийналган.\n“Сен яхшилаб овқатланишинг керак. Аммо саҳрода бирор бир тирик жон кўринмайди сен ейдиган. Яхшиси мени еяқол”, дебди яхши одам.\nАрслон бир ирғиб яхши одамнинг устига ўзини отди ва уни еб, қорнини тўйғазди.\nЯхшиликнинг таги тешик дегани шуми?\nПоезд кетяпти. Қаршисидан 5 одам чиқди. Дастакни буриб, йўлни ўзгартириш мумкин, у ҳолда поезд фақат битта одамни босади. Сиз дастакни бурармидингиз? Сиз чамамда “ҳа”, деб жавоб бердингиз.\nИккинчи версия. Поезд кетяпти. Қаршисидан поезд уриб юбориши мумкин бўлган 5 одам чиқди. Сиз кўприк устида турибсиз, ёнингизда яна бир одам бор. Агар уни поезд тагига итариб юборсангиз поезд тўхтайди ва сиз 5 одамнинг ҳаётини сақлаб қоласиз. Сиз бу одамни итариб юборган бўлармидингиз?\nБу сафар чамамда сиз “йўқ”, деб жавоб бердингиз. 99% одам шундай жавоб беради. Нормал одам совуққонлик билан ёнидаги одамни поезд тагига ташлаб ўлдириши мумкин эмас. Бундай қилишингизга нима халақит беради?\nОдамларга ўрнашган ахлоқий код халақит беради.\nБироқ айни ахлоқ коди айрим одамларда, баъзан эса бутун бир миллатда издан чиқиши мумкин. Масалан, ўтган асрнинг 70-йилларида Комбоджа диктатори бўлган Пол Пот касаллар, кексалар ва хунук одамлар бўлмаган идеал жамият қуришни истади. Унинг ортидан ўзи каби ахлоқи тубан шахслардан иборат армия эргашди ва улар қисқа вақт мобайнида 3 миллионга яқин одамнинг ёстиғини қуритишди.\nНасиҳат қилишни севмайман, аммо бировларнинг насиҳатини жон деб эшитаман. Мана бу насиҳат Уста Гулматдан.\nУста Гулмат насиҳатлари\nАёғинг тортмоғон ерга айланиб бормоғон яхши,\nДилинг тортса, балодин ҳам бенасиб қолмоғон яхши.\nЧиқимға дуч келар эрсанг эртани тез рўкач қилғил,\nБугунги ул текин ошни кейинга сурмоғон яхши.\nЗиёфатлар эса хил-хил, иштаҳангким эса карнай,\nЎзинг ялғон сипо айлаб, тортиниб турмоғон яхши.\nКўп ўйланма бу неъматлар ҳалолданму ҳаромдан деб,\nУзумни жимгина кавшаб, боғини сўрмоғон яхши.\nВале як бор бериб авқот, сани ду бор талар бўлса,\nОнингдек сулланинг афтин умрбод кўрмоғон яхши.\nФикр бирла яшаб Гулмат ўта ноёб ўгит айтмиш:\nБировдин олғонинг мақбул, бировға бермоғон яхши.\nУста Гулматнинг 2 рақамли бу ғазали хум ичидан топилиб, 1979 йилда марҳум Анвар Обиджон тарафидан қайта тикланган. (Улуғ демократ шоир уста Гулматни ўқиш ҳафталиги давом этади. Саҳифани кузатинг).\ndata-title="РТдан ваъз: Мирзиëевнинг учинчи ренессанси" data-description="<!-- wp:paragraph --> <p>Яхшилик, эзгулик ва одамларга қайишиш ҳақида гапиргим келди бугун. Кўзларимга хунук дунëни ҳам гўзал кўрсатадиган рангли кўзойнак ..." data-image="https://eltuz.com/wp-content/uploads/2020/09/SnapShot6.jpg" data-url="https://eltuz.com/video/215104/" data-services="facebook,odnoklassniki,twitter,telegram" data-counter="ig">\nҲукуматнинг фермерлик учун ажратилган ер майдонларини мақбуллаштириш тўғрисидаги қарори шундай ҳам аҳволи оғир бўлган фермерларни яна бир синов қаршисида ...


ЎзА - Фарғонада ёш тадбиркор ва фермерлар билан очиқ мулоқотлар ўтказилмоқда\n02.08.2017 16:59 Чоп этиш версияси\nЁш тадбиркорлар ва фермерларни қўллаб-қувватлаш, уларнинг бизнес ғояларини амалга оширишга кўмаклашишга алоҳида эътибор қаратилмоқда. Уларнинг самарали фаолият юритиши учун кенг имконият ва имтиёзлар берилмоқда. Президентимизнинг жорий йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармони бу борада муҳим аҳамият касб этаётир.\nФарғона туманидаги асаларичилик ишлаб чиқариш-ўқув марказида бўлиб ўтган мулоқотда тижорат банклари масъул ходимлари, тадбиркорлар, фермерлар ва ёшлар иштирок этди.\nВилоят ҳокимлиги, Ўзбекистон ёшлар иттифоқи вилоят кенгаши ҳамкорлигида ташкил этилган тадбирда кичик бизнес ва хусусий тадбиркорликни жадал ривожлантириш йўлида амалга оширилаётган кенг кўламли ишлар иқтисодиётимизни барқарор ривожлантириш, янги иш ўринлари яратиш ва аҳоли даромадларини оширишга хизмат қилаётгани таъкидланди.\nМамлакатимизда изчил амалга оширилаётган ёшларга оид давлат сиёсати навқирон авлод вакилларининг турли соҳаларда ўз салоҳияти ва имкониятини кенг намоён этишида муҳим омил бўлмоқда. Буни вилоят ёш фермер ва тадбиркорлари фаолияти мисолида ҳам кўриш мумкин.\n– Ёш тадбиркорларга берилаётган имконият ва имтиёзлардан беҳад мамнунмиз, – дейди Қувасой шаҳридаги “Қодиржон евро сервис” хусусий корхонаси раҳбари Камолиддин Қурбонов. – Ўзбекистон ёшлар иттифоқи бизга ҳар томонлама кўмак беришга тайёр. Биз ягона мақсад сари бирлашиб, юртимизнинг жаҳондаги энг ривожланган давлатлар қаторидан ўрин олиши учун бор имкониятимизни ишга соламиз.\nЁш тадбиркор ва фермерлар ўз ютуқлари ва ҳозирги кунда соҳага қаратилаётган катта эътибор тўғрисида фикр алмашди. Тадбиркорликни йўлга қўйишдаги муаммолар очиқ ўртага ташланди. Мутахассислар ёшларга тадбиркорлик фаолиятига оид қонунлар, бизнес-режа тузиш ва уни амалга оширишда банк кредитларидан фойдаланиш каби масалалар юзасидан тушунча ва тавсиялар берди.


Молдова суди Гимпу ваколатларини тасдиқлади\n14 апрел 2021, Тошкент вақти: 15:51\nМолдова Конституциявий суди Михай Гимпунинг муваққат президент этиб тайинланганини тасдиқлаб, коммунистлар партиясининг шикоятини рад қилди.\nГимпу парламент раиси ва июл ойидаги сайловлардан ғалаба қилган европапараст коалициянинг етакчисидир.\nУ коммунистлар етакчиси ва собиқ президент Владимир Воронин истеъфо берганидан кейин муваққат президент этиб тайинланган эди.\nКоалиция ўз ҳукуматини тузиш учун парламентда етарли ўринларга эга, лекин президентни сайлашга овози етмайди.\nГимпу ўз лавозимидаги биринчи қарори ўлароқ ғарбпараст сиёсатчи Влад Филатни бош вазирликка тайинлади.\nФилат 15 куни ичида вазирлар маҳкамасини тузиши керак бўлади.


Сурияда қуёш батареясида ишловчи биринчи шифохона очилди\n23:29 / 31.05.2017\nФото: YouTube screenshot/UOSSM\nСурияда бир неча ойлик синовлардан кейин қуёш энергиси билан таъминланувчи биринчи шифохона очилди. Бу ҳақда Reuters ахборот агентлиги хабар бермоқда.\nСуриянинг электр энергия инфратузилмасига фуқаролик уруши вақтида жиддий путур етган. Бунинг оқибатида шифохоналар дизел генераторлардан фойдаланишни бошлашган. Ахборот агентлигининг маълум қилишича, Ёрдам кўрсатиш бўйича муассасалар ва тиббиёт ташкилотлари иттифоқи шифохоналарни дизель генераторларидан камроқ даражада тобе қилувчи Syria Solar лойиҳасини йўлга қўйди.\nХавфсизлик нуқтаи назаридан шифохонаниннг қаерда жойлашгани ошкор қилинмаган. Шифохона дизель генератор ва 480 та қуёш панеллидан ишлаб чиқариладиган энергия билан таъминланади. Агар ёнилғи умуман йўқ бўлса, жонлантириш ва операция бўлимлари қуёш энергиясида 24 соатгача ишлай олади.\n"Бу шифохоналарни ишчи тартибда сақлаш – кўпчиликнинг ҳаёт-мамоти масаласидир", деб айтган лойиҳа раҳбари Тарек Макдисси. Унинг айтишича, ташкилот 2019 йил баҳори охиригача яна 5 та шундай АЁҚШ очмоқчи.\nСурия қуёш батарея қуёш энергияси


БИЛИМ ВА ТАЖРИБА УЙҒУНЛИГИ ҳайъат аъзолари томонидан ҳаққоний баҳоланди\nҲамшира… Бу масъулиятли ва шарафли касб соҳибаларининг беминнат хизматидан баҳраманд бўлмаган киши топилмаса керак. Қалби дарё, беморлар дардига малҳам бўлаётган, тунларни тонгларга улаб, тиним билмайдиган саломатлик посбонларининг фидойилигига тан берсак арзийди. Шуни алоҳида эътироф этиш муҳимки, уларнинг касбий маҳорати ҳамда фаоллиги тобора ошиб бормоқда. Куни кеча пойтахтимизда ўтказилган Республика "Ҳамшира-2018" кўрик-танлови бунинг ҳақиқий ифодаси бўлди.\nЖорий йилнинг 12-13 июнь кунлари Тошкент шаҳрида "Ҳамшира-2018" кўрик-танловининг Республика босқичи бўлиб ўтди. Ушбу танлов Ўзбекистон Республикаси Соғлиқни сақлаш вазирлиги, Ўзбекистон соғлиқни сақлаш ходимлари касаба уюшмаси Республика Кенгаши ва Ўзбекистон Ҳамширалар ассоциацияси ҳамкорлигида ташкил этилди.\nЭътирофлиси шундаки, йилдан-йилга ўз нуфузига эга бўлиб бораётган "Ҳамшира" кўрик-танловининг таъсир доираси тобора ошиб бормоқда. Айниқса, жорий йилги танлов очиқлик, ошкоралик, шаффофлик ҳамда ҳаққонийлик мезонлари руҳида ўтказилди. Жорий йилги "Ҳамшира-2018" кўрик-танловининг низомига қўшимча киритилиб, ҳайъат аъзолари таркиби ўзгартирилди. Унга кўра, Ҳайъат раиси Олий Мажлис Сенати аъзоси, Ўзбекистон қаҳрамони Зайниддин Низамходжаев раҳбарлигида Давлат хавфсизлик хизмати, Республика Ички ишлар ва Мудофаа вазирликлари, Ўзбекистон темир йўллари, Ҳаво йўллари миллий авиакомпаниясига қарашли тиббиёт мутахассисларидан иборат таркиб тузилди.\nБосқичма-босқич амалга оширилаётган (шаҳар, туман, вилоят, республика) мазкур танловда ўзининг билими, маҳорати ва юксак истеъдоди билан астойдил меҳнат қилаётган ҳамширалар беллашиб келмоқдалар. Шундай экан, ҳар йили "Ҳамшира" кўрик-танловида қатнашиш насиб этган ҳамширалар бешта шарт бўйича ўз билим ва тажрибаларини синаб кўрар эдилар. Жорий йилда эса кўрик-танлов шартларига бироз ўзгартириш киритилди. Қорақалпоғистон Республикаси, Тошкент шаҳри ва вилоятлардан Республика босқичига етиб келган 14 нафар ҳамшира 4 та шарт бўйича ўзаро беллашдилар. Ундан фақатгина 3 та шарт ҳакамлар ҳайъати томонидан баҳоланди.\nИштирокчилар 2018 йилнинг 12 июнь куни Республика шошилинч тиббий ёрдам илмий марказида танловнинг иккинчи шарти, яъни амалиёт бўйича ўз билим ва тажрибаларини ҳамширалик ишининг энг мураккаб жараёнларида синовдан ўтказдилар. Шуниси эътиборга лойиқки, қабулга келаётган ҳар бир беморга танлов иштирокчилари томонидан тезкор, яъни биринчи ёрдам кўрсатилди. Бундан ташқари, амалиёт жараёнида ҳамширалардаги зукколик, эпчиллик, шунингдек, санитария ва гигиена, асептика ва антисептика қоидаларига риоя қилиш, касалликни ташхислаш давомидаги муомала маданияти ва биринчи ёрдам кўрсатиш ҳакамлар ҳайъати ҳамда кузатувчилар томонидан инобатга олиб борилди.\nКуннинг иккинчи ярмида ҳамшираларимиз Мустақиллик майдонидаги "Мотамсаро она" ҳайкали пойига гулчамбар қўйишди.\nЖорий йилнинг 13 июнь куни Тошкент врачлар малакасини ошириш институти катта мажлислар залида учинчи шарт, яъни тиббиёт соҳасига доир назарий билимлар бўйича беллашув бўлиб, ушбу шарт OSCE-объектив структурлашган клиник имтиҳон шаклида ўтказилиб, унда 14 та станция, яъни тиббиётнинг турли йўналишлари бўйича малакали мутахассислар синовидан ўтдилар. Албатта, мазкур шарт ҳамширалар учун осон кечмади. Улар саволларга жавоб бериш билан бир қаторда амалий ҳолатларни муляжлар орқали кўрсатиб бердилар. Натижалар ҳайъат аъзолари томонидан баҳолаб борилди.\nСўнгра тадбирнинг асосий қисми бошланиб, унда Ўзбекистон Республикаси соғлиқни сақлаш вазирининг ўринбосари Сайдмурод Сайдалиев сўзга чиқиб, бу йилги танловга юксак даражада тайёргарлик кўрилгани, ҳар бир шарт ва ҳайъат аъзолари таркибигача бўлган жараёнлар очиқлик ва адолат талаблари мезони асосида ташкил этилганлигини таъкидлади ва Ўзбекистон Республикаси Соғлиқни сақлаш вазирининг танлов иштирокчиларига йўллаган табригини ўқиб эшиттирди. Олий Мажлис Сенати аъзоси, Ўзбекистон қаҳрамони Зайниддин Низамходжаев, Ўзбекистон соғлиқни сақлаш ходимлари касаба уюшмаси Республика Кенгаши раиси Фарҳод Ханапияев ҳам сўзга чиқиб, мамлакатимиз тиббиёт тизимида амалга оширилаётган фаолиятларда ҳамшираларнинг ўрни беқиёслигини, соҳага оид чиқарилаётган меъёрий ҳужжатлар ижросини таъминлашда патронаж хизматининг қамрови кенгайиб, аҳолига кўрсатилаётган тиббий хизмат сифатининг ошишида уларнинг меҳнати таҳсинга лойиқ эканлигини алоҳида тилга олдилар.\nТанловнинг биринчи шарт "Ҳамшира ташрифи" деб номланди. Унда иштирокчилар ўзлари меҳнат қилаётган муассаса, касби, жойлардаги ўзгариш ва ислоҳот жараёнлари тўғрисида исталган шаклда маълумот бердилар. Низом талабига кўра ушбу шарт ҳакамлар томонидан баҳоланмади.\nТўртинчи шартга ҳам ўзгартириш киритилиб, тиббий-ижтимоий, сиёсий билимларга доир, шунингдек, блиц савол-жавоблар ўтказилди. Айтиб ўтиш жоизки, ушбу шартда иштирокчиларга ўйлаш учун вақт берилмади. Улар бу шартда тезкорлик, зукколик ва билим тажрибаларини ишга солган ҳолда жавоб бердилар.\nЧинакам баҳс майдонига айланган мазкур танловни малакали ҳайъат аъзолари адолат мезонлари доирасида холисона баҳолаб бордилар. Ҳар бир шарт бўйича қўйилган баҳолар изоҳлаб, йўл қўйилган хато ва камчиликлар тушунтириб берилди. Ютуқлар эътироф этилди.\nЗеро, кенг аудиториядаги бу кўрик-танловда республика миқёсига чиқишнинг ўзи катта бахт бўлса, кўп сонли томошабинлар нигоҳида, яъни катта саҳнада куч синашишнинг ўзи бўлмади. Бир сўз билан айтганда, улардаги билим, маҳорат, истеъдод бир-бирига уйғунлашиб, иштирокчилар эътиборини ўзига тортди.\nҲар бир иштирокчию томошабинлар учун ҳаяжонли дақиқалар бошланди.\nТанловни одилона олиб борган ҳайъат аъзолари ҳар бир шарт бўйича иштирокчилар олган балларни эълон қилишди. Сўнгра, улар орасидан фахрли ўринларга муносиб бўлган ғолибалар аниқланди.\nТанловда Республика Шошилинч тиббий ёрдам илмий маркази Андижон вилоят филиали Марказий қабулхона бўлими ҳамшираси Дилноза Холиқова биринчи ўрин совриндори бўлди. Жиззах вилояти Зомин туман тиббиёт бирлашмаси юқумли касалликлар бўлими ҳамшираси Ҳолида Юсупова иккинчи, Республика Шошилинч тиббий ёрдам илмий маркази Фарғона вилоят филиали қабул диагностика бўлими ҳамшираси Марҳабо Абдукаримовага учинчи ўрин насиб этди. Анъанага мувофиқ, бу йил ҳам "Ҳамшира-2018" танловида биринчи, иккинчи, учинчи ўринни қўлга киритган ғолиблар тиббиёт олий ўқув юртларига имтиёзли асосда ўқишга қабул қилинади.\nШунингдек, фахрли ўрин соҳибалари ҳамда иштирокчилар ташкилотчилар томонидан диплом ва қимматбаҳо совғалар билан тақдирландилар.\n– Таъкидлаш лозимки, бугунги кунда соғлиқни сақлаш тизимида илғор ҳамширалик мактаби яратилди, десам хато бўлмайди. Президентимиз томонидан "Ҳамширалик иши"га бўлган эътибор ва ғамхўрлик, шунингдек, мамлакатимиз тиббиёт муассасаларида хизмат қилаётган 350 минг нафардан зиёд ҳамширалар меҳнатини қўллаб-қувватлаш, рағбатлантириш уларнинг ўз касбига бўлган меҳрини янада оширмоқда. Бунинг баробарида, Ўзбекистон Республикаси Соғлиқни сақлаш вазирлиги ташаббуси билан "Йилнинг энг фаол ҳамшираси", "Ҳамшира" кўрик-танлови, Халқаро ҳамширалар кунининг мунтазам ўтказиб келинаётганлиги ҳам бундан мустасно эмас. Бўлиб ўтган ушбу кўрик-танловда иштирок этган 14 нафар ҳамшира қизларнинг Республика шошилинч тиббий ёрдам илмий марказида амалий жараёнларни бажариб, қабулга келган беморларга биринчи ёрдам кўрсата олишда тажрибаларини ишга солиб, тезкорлик ва масъулият билан ёндашганликлари бизни мамнун этди. Улар ҳар бир дақиқадан унумли фойдаланиш ва муолажаларни бехато бажариш, шунингдек, танловнинг бошқа шартларига ҳам низом талаблари асосида жавоб беришга ҳаракат қилдилар. Фахрий биринчи ўринни қўлга киритган андижонлик Дилноза Холиқова номи эълон қилинганда унинг кўзларидаги қувонч ёшларини кўриб, ҳамширанинг машаққатли меҳнати ортидаги маҳсули нечоғлик қадр-қимматга эга эканлигини янада дилдан ҳис этиб, ғолибага диплом ва эсдалик совғаларини топширганимда бу каби тадбирлар бир-биридан чаққон ва зукко ҳамшираларни забт янада шижоатга ундаётганлигига амин бўлдим.\nМудофаа вазирлигининг тиббий госпитал\nбошқармасининг илмий ишлар бўйича ўринбосари:\n– Ушбу Республика "Ҳамшира" кўрик-танловида илк бор иштирок этиб, ҳайъат аъзоси сифатида ҳамшираларнинг шартлар бўйича билимларини баҳолаб бордик. Нуфузли тарзда ўтказилган тадбирда касб либослари ўзига ярашиб турган Қорақалпоғистон Республикаси, Тошкент шаҳри ва вилоятлардан келган 14 нафар қатнашчида бугунги замонавий ҳамширанинг асл қиёфасини кўрдим, десам муболаға бўлмайди. Иштирокчилар танловнинг таништирув шартида ўзларининг самимий ва илиқ фикрларини баён этган бўлсалар, тиббий, ижтимоий-сиёсий ва блиц саволларга зукколик билан жавоб бердилар. Шундай экан, бу каби фидойи, чаққон ва билимдон ҳамширалар сафини кенгайтираётган "Ҳамшира" кўрик-танлови ташкилотчиларига миннатдорлик билдириб, бундан кейинги тадбирлар янада равнақ топишига ишонамиз.\nЎзбекистон соғлиқни сақлаш ходимлари касаба уюшмаси Республика\n– Ҳар йили Ўзбекистон Республикаси Соғлиқни сақлаш вазирлиги билан ҳамкорликда ўтказиб келинаётган республика "Ҳамшира" кўрик-танловининг ўзига хослиги шундаки, тизимда меҳнат қилаётган ўз касбининг моҳир усталари бўлган ҳамширалар нечоғлик тиббий билимга эга эканлиги, қолаверса, тажриба бобида чаққон ва меҳрибонлиги ўз ифодасини топиб келмоқда. Ўз ҳудудларида ғолибликни қўлга киритиб, Республика финал босқичига етиб келишни ҳам ўзи бўлмайди. Айниқса, катта саҳналарда истеъдод ва маҳоратни намойиш этиш, ҳакамлар ҳамда томошабинлар олқишига сазовор бўлиш осон эмас. Бу йилги танлов шартларига ўзгартиришлар киритилиб, танлов иштирокчилари тадбир давомида 4 та шарт бўйича ўз билим ва малакаларини синовдан ўтказдилар. Улар ўзаро беллашиб, амалий жараён ва клиник имтиҳонларни, тиббий, ижтимоий-сиёсий ва блиц саволларига зукколик билан жавоб бердилар. Мухтасар қилиб айтганда, қалби эзгуликка йўғрилган ҳамшираларимизнинг фаолиятдаги машаққатли меҳнатларига тан берсак арзийди. Шундай экан, биз бу каби тадбирларни доимий қўллаб-қувватлаб, мунтазам тарзда давом этиши тарафдоримиз.\nЎзбекистон Республикаси Соғлиқни сақлаш вазирлиги бош мутахассиси:\n– Бу йилги кўрик-танловимиз олдинги йилларга қараганда, ўзига хос тарзда ўтказилди. Биринчидан, танлов Низомига ўзгартиришлар киритдик. Бундан ташқари, ҳайъат аъзолари ҳар йили тиббиёт олий ўқув юртлари профессор-ўқитувчилари, тиббиёт муассасаларининг шифокорларини ташкил этар эди. Ушбу тадбирда ҳайъат раиси Олий Мажлис Сенати аъзоси, Ўзбекистон Қаҳрамони Зайниддин Низамходжаев, ҳайъат аъзолари Ўзбекистон Республикаси Давлат хизмати хавфсизлиги, Ички ишлар, Мудофаа вазирликлари ва қатор идора ҳамда ташкилотларининг тиббий йўналишидаги мутахассисларидан иборат бўлди. Улар тадбирнинг бошидан охиригача ҳар бир шартларнинг синчковлик билан кузатиб, одилона ёндашдилар. Шу ўринда Соғлиқни сақлаш вазирлиги номидан ҳакамлар ҳайъатига чексиз миннатдорлигимни билдириб, доимий ҳамкорликда иш олиб боришга умид билдираман. 14 нафар ҳамшира бор куч имконият билим ва малакаларини ишга солган ҳолда томошабинлар олқишига сазовор бўлдилар. Зеро, саҳнадан ўрин олган ҳар бир ҳамшира биз учун ғолиб, чунки улар эл назарига тушган ва меҳнатлари қадр топган юртда яшаётган бахтли касб эгаларидир.\n– Республика "Ҳамшира" кўрик-танловидаги иштироким менга катта омад келтирди. Аввало, гўзаллиги бетакрор бўлган Тошкент шаҳрига келиб, 13 нафар ҳамкасбим билан дўстона учрашувимиз ҳамда Мотамсаро Она ҳайкали пойига гулчамбарлар қўйганимиз, катта саҳнада ўзаро беллашувимиз бир умр хотирамда муҳрланиб қолади. Мен бу қувончли дақиқаларни кутмаган эдим, номим эълон қилинганда Юртбошимизнинг "Мен сиз ёшларга ишонаман…" деган сўзлари она Ватаним ва касбимга бўлган меҳримни янада ошириб юборди. Қўлга киритган муваффақиятим, бу албатта, Президентимизнинг биз ёшларга яратиб бераётган кенг имконият ва шароитларидан деб биламан. Бундай катта ютуққа эришишимда аввало, Давлатимиз раҳбари, Соғлиқни сақлаш вазирлиги, ота-онам, оилам барча устоз ва ҳамкасбларимнинг ҳиссаси катта деб биламан. Уларга ўзимнинг чексиз миннатдорлигимни изҳор этаман. Юртбошимиз билдирган юксак ишончни оқлаб, келажакда шифокорлик касбини эгаллаб, аҳоли саломатлигини муҳофаза қилишда астойдил меҳнат қиламан.\n"Ҳамшира – 2018" Республика кўрик-танловида қатнашган ҳамширалар, аввало, давлатимиз раҳбари, Соғлиқни сақлаш вазирлиги, Ўзбекистон соғлиқни сақлаш ходимлари касаба уюшмаси Республика Кенгаши ҳамда Ўзбекистон Ҳамширалар Ассоциацияси, шунингдек, танловга ҳаққоний ёндашган ҳайъат аъзоларига ўзларининг чексиз миннатдорлиги ва самимий тилакларини билдириб қолади.\n№ 24, 15.06.2018 « орқага


Экскурсиялар: Яҳова Шоҳидларининг Паттерсон, Уолкилл ва Уорвикдаги филиаллари\nФилиаллар ва экскурсиялар ҳақида маълумот\nСизни чин юракдан филиалларимиз ва босмахоналаримизга экскурсияга таклиф қиламиз. Экскурсиялар ўтказиладиган жой ҳамда вақтни билиб олинг.\nЖойлашган ҳудудни танлаш Австралия Албания Америка Қўшма Штатлари Ангола Аргентина Арманистон Барбадос Бельгия Бенин Болгария Боливия Бразилия Бурунди Буюк Британия Венгрия Венесуэла Гаити Гана Германия Гонконг Греция Грузия Гуам Дания Доминикан Республикаси Жанубий Африка Замбия Зимбабве Индонезия Испания Исроил Италия Камерун Канада Кения Колумбия Конго Демократик Республикаси Корея Республикаси Кот-д’ Ивуар Куба Либерия Мадагаскар Македония Малави Марказий Африка Республикаси Мексика Мозамбик Молдова Мьянма Нигерия Нидерландия Папуа-Янги Гвинея Парагвай Перу Польша Португалия Руанда Руминия Сенегал Сербия Словакия Словения Соломон ороллари Суринам Сьерра-Леоне Таиланд Таити Тайвань Тринидад ва Тобаго Уганда Украина Фижи Филиппин Финляндия Франция Хорватия Чили Шри Ланка Эквадор Эфиопия Янги Каледония Япония Қирғизистон Қозоғистон Ҳиндистон\nЭкскурсияга олдиндан ёзилиш керакми? Ҳа. Экскурсияга келганларнинг сони жуда кўп бўлиб кетмаслиги ва ҳаммага фойдаси тегиши учун, Паттерсон, Уолкилл ва Уорвикка келмоқчи бўлган ҳамма, гуруҳда нечта одам бўлишидан қатъи назар олдиндан ёзилиши зарур. Қуйидаги тугмачалар ёрдамида экскурсияга ёзилиш мумкин.\nЭкскурсияга олдиндан ёзилмай келса бўладими? Бунинг имкони йўқ. Чунки Уорвикдаги музейлар чекланган сонга мўлжалланган.\nЭкскурсияга қанча вақт олдин келиш мумкин? Экскурсия бошланишига бир соат қолганда келса бўлади. Шунда парковка ва қабулхонада одам кўпайиб кетмайди.\nБир куннинг ичида нечта бино кўрса бўлади? Ҳеч нарса кўздан четда қолиб кетмаслиги учун бир куннинг ўзида иккита бинони кўриб чиқишни режалаштирмасангиз яхши бўларди.\nГуруҳда 20 кишидан камроқ бўлади\nИзоҳ. Пастдаги тугмачаларнинг бирини босганда, сиз талабномани тўлдира олишингиз учун бошқа саҳифага йўналтириласиз. Илтимос, «тўлов», «умумий тўлов», «солиқлар» деган тугмачаларни босманг. Экскурсия учун талабномани тўлдириш бепул. Уни тўлдиргач, шахсий маълумотингиз кўриб чиқилиши учун Қўшма Штатлардаги филиалга юборилади. Шахсий маълумотингиз билан махфийлик сиёсатимиз ва фойдаланиш шартларига биноан йўл тутамиз.\nПаттерсонга экскурсияга ёзилиш\nУолкиллга экскурсияга ёзилиш\nУорвикка экскурсияга ёзилиш\n20 ёки бундан кўпроқ одам\nПаттерсон, Уолкилл ва Уорвикка экскурсияга бориш учун онлайн-талабномани тўлдиринг.\n20 ва бундан кўпроқ одамдан иборат бўлган гуруҳ учун талабнома тўлдириш\nЭкскурсияни бекор қилиш\nЭкскурсияни бекор қилиш учун пастда келтирилган тугмачани босинг.\nУорвикда экскурсиялар 2017 йили 3 апрель душанба куни бошланади. Экскурсияга келмоқчи бўлсангиз, илтимос, олдиндан онлайн-талабномани тўлдиринг.\n(кўргазмаларни мустақил томоша қилса бўлади)\n8:00–11:00 ва 13:00–16:00\nДавомийлиги — 20 дақ.\nФилиал ҳақида умумий маълумот\nКўргазмаларни мустақил томоша қилиш\nМуқаддас Китоб ва илоҳий исм. Кўргазмада Муқаддас Китобнинг камёб нашрларини кўрса ва Худонинг исми қаршиликларга қарамай у ерда қандай сақланиб қолгани ҳақида билиб олса бўлади. Стеллажларда Муқаддас Китоб таржималарининг камёб нусхалари ва артефактларни кўздан кечириш мумкин.\nЯҳованинг исми билан аталадиган халқ. Бу кўргазмада Яҳова Шоҳидларининг тарихи кўрсатилган. Артефакт, расм ва таржимаи ҳоллардан Яҳова Ўз халқини қандай йўналтирганини ва иродасини ташкиллаштирилган тарзда ўргатганини билиш мумкин.\nБош идора — имон амалда. Бу кўргазмада Етакчи кенгаш қўмиталари қандай иш олиб боришаётгани ҳамда Яҳованинг Шоҳидларига бирга йиғилиш, шогирд тайёрлаш, маънан озиқланиш ва ўзаро севги кўрсатиш борасидаги Муқаддас Китоб меъёрларига амал қилишга қай йўсин кўмаклашаётгани кўрсатилган.\nЭкскурсияда маъмурий-хўжалик бинога ташриф буюриб, Уорвик ҳудудини томоша қилиш имкони бор.\nФилиал ҳақида буклама-маълумотномани юклаш\nЭкскурсияга келмоқчи бўлсангиз, илтимос, олдиндан онлайн-талабномани тўлдиринг.\nДавомийлиги — 2 соат\nАдабиётлар, аудио ва видео ёзувлар учун расмлар тайёрланади. Экскурсия пайтида ушбу филиалда ўтказиладиган Муқаддас Китоб мактаблари тўғрисида айтиб берилади.\nҲар йили 25 миллиондан зиёд турли адабиётлар босиб чиқарилади. Бутун дунёдаги филиалларга ҳамда Қўшма Штатлари, Канада ва Кариб денгизи мамлакатларидаги 15 000 дан ортиқ жамоатларга 360 дан зиёд тилларда адабиётлар жўнатилади.\nФилиаллар ва экскурсиялар: Америка Қўшма Штатлари


Россиянинг «Доброцен» тармоғи Ўзбекистонда илк дўконини очди • EastFruit\nБош саҳифа › Янгиликлар › Россиянинг «Доброцен» тармоғи Ўзбекистонда илк дўконини очди\nРоссиянинг «Доброцен» тармоғи Ўзбекистонда илк дўконини очди\nМуаллиф: EastFruit 21 Дек 21 20 Дек 21 082\nEastFruit таҳлилчиларининг фикрича, якунланаётган йилнинг сўнгги ойи хорижий ритейлерларнинг Ўзбекистон чакана-савдо бозорига кириб келиши билан боғлиқ воқеликларга бой бўлади.\nХусусан, 2021 йилнинг 11 декабрь куни Тошкент шаҳридаги янгиланган Integro савдо марказида Қозоғистон чакана-савдо тармоғи – Мagnum Cash & Cаrryнинг биринчи гипермаркети очилди. Ушбу ритейлер Ўзбекистон бозорига киришга пухта ва узоқ вақт – тахминан икки йил тайёргарлик кўрди.\nОрадан бир ҳафта ўтиб, 2021 йилнинг 18 декабрь куни Тошкент шаҳрининг Сергели туманида Ўзбекистондаги иккинчи Маgnum дўкони очилди.\nШу куни – 2021 йилнинг 18 декабрь санасида Россиядаги “Доброцен” чакана-савдо тармоғининг Ўзбекистондаги биринчи дўкони Бухоро шаҳрида ўз эшикларини очди. Унда 1500 дан ортиқ номдаги озиқ-овқат маҳсулотлари, маиший кимё ва ноозиқ-овқат маҳсулотлари тақдим этилди. Бухородаги “Доброцен” тармоғининг арзон нархлардаги дўкони манзили компаниянинг расмий веб-сайтида ҳам пайдо бўлди.\nШунингдек ўқинг: Маgnum Ўзбекистондаги анъанавий бозорлар билан қандай рақобатлашмоқчи? (Фото)\n“Ўзбек ритейли” порталининг маълумотларига кўра, 2021 йилнинг декабрь ойида Бухоро шаҳрида “Доброцен” тармоғининг иккита дўконини очиш режалаштирилган. Биринчи дўкон фаолият бошлади, энди худди шу шаҳарда Янги йил олдидан иккинчи «Доброцен» дўконининг очилишини кутиш қолди.\nБундан ташқари, худди шу порталнинг хабар беришича, 2021 йилнинг 25 декабрь куни Тошкент шаҳрида ҳам «Доброцен» тармоғининг дўконини очилиши кутилмоқда (Катта Янгиобод кўчаси, 1).\nБундан ташқари, «Доброцен открытие» Теlegram каналида «Доброцен» дўконларининг Ўзбекистондаги иккита янги манзили – Шаҳрихон шаҳри (Андижон вилояти) ва Қарши шаҳри (Қашқадарё вилояти)да жойлашгани ҳақидаги маълумотлар пайдо бўлди. Ҳозирча бу дўконларнинг очилиш санаси ҳақида маълумот йўқ.\nШундай қилиб, 2021 йилнинг 20 декабрь ҳолати маълумотларига асосланиб, яқин келажакда Ўзбекистонда «Доброцен» дўконлари сони 5 тага етишини тахмин қилиш мумкин: бири пойтахтда, қолган тўрттаси эса вилоятларда.\nЭслатиб ўтамиз, «Доброцен» тармоғининг Ўзбекистон бозорига кириш режалари 2021 йил октябрь ойида маълум бўлган эди. Компания Ўзбекистоннинг 11 та шаҳри – Олмалиқ, Ангрен, Бухоро, Қарши, Наманган, Тошкент, Термиз, Урганч, Фарғона, Чирчиқ, Шаҳрисабзда вакансиялар эълон қилди. Хусусан, ритейлер агентлар ва кўчмас мулк менежерларини, харид бўлимлари бошлиқларини, чакана савдони ривожлантириш директорларини қидирган.\n2021 йилнинг август ойи ҳолатига кўра, Россиянинг «Доброцен» чакана савдо тармоғи 400 та дўконга эга эди. Хорижда «Доброцен» тармоғи икки мамлакатда мавжуд: 2019 йили у Беларусда биринчи дўконини, 2021 йилнинг апрель ойи охирида эса Қозоғистонда очди.


25 июн 2021, Тошкент вақти: 17:14\nСайдулло Сўфиев баданида лат еган жойлари бор.\nАндижон вилоятининг Олтинкўл туманида салқин ичимликлар билан савдо қилувчи 40 яшар Сайдулло Сўфиев туман ИИБ нинг икки ходими уни ноқонуний савдо қилганликда айблаб калтаклагани, кейин қўлини қайириб, машинага босиб, қамаб қўйгани ҳақда Озодликка айтди.\nОлтинкўл туман ИИБ навбатчиси Сўфиевнинг калтаклангани ҳақидаги иддаолари юзасидан Озодлик саволларига жавоб беришни истамади.\n"Эзгулик" инсон ҳуқуқлари ташкилоти раҳбари Абдураҳмон Ташанов ўз ташкилоти Олтинкўлда ИИБ ходимлари фуқарога куч қўллагани ҳолатини ўрганаётганини айтди.\nТашановга кўра, уларнинг мурожаатидан сўнг Олтинкўл туман прокуратураси хизмат текшируви тайинлаган.\nОлтинкўлдаги воқеа мамлакат бўйлаб ИИБ ходимларининг фуқарога куч қўллагани билан боғлиқ сўнгги ҳафтада Озодлик ўрганган бешинчи ҳолатдир.\nОзодлик бу ҳолатлар юзасидан Ички ишлар вазирлиги матбуот хизматига изоҳ олиш учун ёзма мурожаат қилди, 18 июнь иш куни охиригача вазирликдан жавоб бўлмади.\nЎтган ҳафта Андижонда ИИБ ходимлари 33 ёшли фуқарога куч қўллагани ва оқибатда 11 кун беҳуш, кома ҳолатда ётиб, сўнгра 11 июнь куни ҳаётдан кўз юмгани ижтимоий тармоқларни ларзага солганди.\nОлтинкўл туманида айрон, шарбат сотиб тирикчилик қиладиган 40 ёшли Сайдулло Сўфиевнинг Озодликка айтишича, воқеа 16 июнь куни эрталаб автомагистраль йўли четида салқин ичимликлар билан савдо қилаётган пайтда рўй берган.\nИИБ ходимлари унинг ҳужжатсиз, ноқонуний савдо билан шуғулланаётганига эътироз билдирган. Сайдулло Сўфиев бундай деди:\n- Мелиса формасидаги иккита одам ўша куни мен томон келди. “Ноқонуний савдо қиляпсиз, биз билан юрасиз”, деди. "Йўл бўйида ҳамма савдо қиляпти, фақат меники ноқонунийми?", дедим. "Сиз налогданми ё СЭСдан? Менинг фаолиятимга нега аралашасиз? Вазифангиз тартибни сақлашку, мен бормайман", дедим. Кейин қўлларимни қайириб, ерга босиб уришди. Машинага солиб олиб кетди. Машина ичида ҳам уришди.Ўғлим у ерда қолди.\nОлтинкўллик айрончи Озодлик билан суҳбатда ҳақиқатан ҳам салқин ичимликлар билан савдо қилишга рухсат берувчи ҳужжат унда йўқлигини яширмади:\n- Ўн йилдан бери ўша йўл четида айрон, шарбат сотиб тирикчилик қиламан. Менда ҳужжат нима қилади?! Ҳамма қиладиган тирикчиликку! СЭСдан келади, Солиқдан ҳам келади, ҳужжатларни сўрайди, йўқ, деймиз. Лекин шу пайтгача ҳақоратлаб, калтаклаш ҳолати бўлмаганди.\nСўфиевнинг айтишича, уни туман Ички ишлар бўлимига олиб боришган, у ерда ноқонуний савдо фаолияти билан шуғуллангани юзасидан сўроқ қилишган. Лекин бирор ҳужжат расмийлаштирмасдан қамаб қўйишган. Эрталаб Сўфиевни уйига қўйиб юборишган.\nСўфиев уни урган ИИБ ходимларини танимаслиги, исмларини ҳам билмаслигини айтди.\nКалтаклангани юзасидан у ҳуқуқ тизимларига арз ҳам қилмаган:\n- Менга ҳеч қанақа қоғоз ҳам беришмади. Эрталаб кетавер, деб қўйиб юборишди. Ҳозир азойи баданим қақшаб оғрияпти, уйда ётибман, туман прокуратурасига шикоят қиламан, деб турибман уларнинг устидан.\nОзодлик Сўфиевнинг калтаклангани ҳақидаги иддаолари юзасидан Андижон вилоят Олтинкўл туман ИИБ га телефон орқали боғланди.\nТелефон гўшагини кўтарган милиция навбатчиси матбуотга гапириш ваколати фақат Ички ишлар вазирлиги матбуот хизматига берилганини айтди.\nОзодлик 18 июнь куни Ўзбекистон Ички ишлар вазирлиги расмий сайтида келтирилган Ахборот хизмати телефон номерларига қўнғироқ қилди, лекин ҳеч ким телефонни кўтармади.\n"Эзгулик" инсон ҳуқуқлари ташкилоти раҳбари Абдураҳмон Ташанов Олтинкўлда ИИБ ходимлари фуқарога куч қўллагани ҳолатини ўрганиб чиқаётганини айтди.\n- Андижондаги бўлимимиз бу ҳолатни ўрганяпти. Ўрганиш жараёнида Олтинкўл туман прокуратурасига мурожаат қилдик. Прокуратура хизмат текшируви олиб бораётганини айтди. Бу ҳолат назоратимизда, - деди Ташанов.\nБир ҳафтада бешта ҳолат\nЎзбекистонда ИИБ ходимлари карантин қоидаларини бузган фуқароларга куч қўллаши билан боғлиқ сўнгги ҳафтада Озодлик ўрганган бешинчи ҳолатдир.\n17 июнь куни Сирдарёнинг Гулистон шаҳрида яшовчи 41 ёшли Ўткир Бобораҳимов шаҳар Ички ишлар бўлими зобити уни дўппослаб икки қовурғасини синдирганини айтганди.\nСирдарёлик уста: "Ниқоб тақмаганим учун ИИБ полковниги уриб қовурғамни синдирди"\n16 июнь куни Озодлик Қорақалпоғистоннинг Нукус шаҳрида юзига ниқоб тақмаган 22 ёшли йигитга куч қўллагани акс этган видеони эълон қилган эди.\nНукусда ИИБ ходимининг ниқоб тақмаган йигитга куч қўллаши норозиликка сабаб бўлди (ВИДЕО)\n15 июнь куни сурхондарёлик тадбиркор Довар Жўрақулов Озодлик карантин қоидаларини назорат қилиб юрган Миллий гвардия ҳарбийлари уни бўғиб, хушидан кеткизишгани ҳақида арз қилган.\nOzodMikrofon: "Ниқобинг йўқ деб Миллий гвардия ҳарбийлари мени бўғди, хушимдан кетдим"\nАйнан шу куни Навоий шаҳрида яшовчи Дилшода Хўжамова исмли ўттиз ёшли аёл участка нозири дўппослагани ҳақда Озодликка маълум қилди.\nЎтган ҳафта эса Андижонда ИИБ ходимлари 33 ёшли фуқарога куч қўллагани ва оқибатда 11 кун беҳуш, кома ҳолатда ётиб, сўнгра 11 июнь куни ҳаётдан кўз юмгани ижтимоий тармоқларни ларзага солганди.\nБунинг ортидан ижтимоий тармоқларда Ички ишлар вазири Пўлат Бобожонов истеъфоси ва вазирликни қайтадан ташкил қилиш талаб қилинмоқда.\nОлий мажлис депутати Расул Кушербаев ҳам Ички ишлар вазири Бобожоновнинг истеъфосини талаб қилди, кейин "Адолат" партиясидан депутат Гулруҳ Агзамова Ички ишлар вазирлигини тугатиш таклифини билдириб чиқди.\nЎзбекистон президенти Шавкат Мирзиёев 2017 йилда ҳуқуқ-тартибот идоралари ходимларининг қийноқлар ва шафқатсиз муносабатини тақиқловчи “Ички ишлар вазирлиги тўғрисида”ги қонунни имзолаганди.\nШунга қарамай, ички ишлар ходимларининг қийноқ ва шафқатсизлиги ҳақида шикоятлар Озодликка келишда давом этмоқда.\n"Эзгулик" инсон ҳуқуқлари ташкилоти раҳбари Абдураҳмон Ташанов қийноқ қўллаган ИИБ ходимларининг кўпгина холларда жазодан осонгина қутилиб қолаётгани сабаб қийноқлар муаммоси сақланиб қолаётганини айтади.\n- Айнан жазосизлик сабаб қийноқлар ҳозир ҳам давом этиб келяпти. Президент ҳам қийноқларни таг-туби билан йўқ қиламиз деган, лекин қийноққа солувчилар жазосиз қолаётган экан ёки енгилроқ жазо билан қутилиб қолаётган экан бу муаммо давом этаверади. Биз билмаган холатлар қанча бўлиши, қанчадан - қанча ИИБ ходими жазосиз қолган бўлиши мумкин, буни билмаймиз, - дейди Ташанов.\nАммо, Ўзбекистон Бош прокуратураси Андижон шаҳар ИИБсининг 4-бўлимидан қийноқ белгилари билан кома ҳолатида касалхонага ётқизилган фуқаронинг ўлими ортидан шаҳар ИИБсининг уч нафар ходими мансаб ваколати доирасидан четга чиқиш, қонунга хилоф равишда ҳибсга олиш, гумонланувчини қийноққа солиш ҳамда шафқатсиз муомала қилишда айбланиб, қамоққа олинганини маълум қилган.\n“Ҳукумат Тиктокни ёпмасдан, уни ривожлантириши керак!”\nФалаж: Ҳаёти қил учида турган Элдорбек\nПрезидент борган маҳалла қувурини кесишга келган газчиларни ҳайдади\nПрезидент учун шоу: Маҳалла хотин-қизларига “тикувчилар” ролини ўйнаб бериш топширилди\nФутбол эксперти: Ўзбек футболига муносабат тубдан ўзгарганидан кейин натижа бўлади\nБорис Жонсон: Британия ҳарбий кемаси Қрим яқинидаги сувларда қонуний ҳаракат қилган\nАҚШ: Флоридада кўп қаватли бино қулаши ортидан ўнлаб одамнинг тақдири номаълумлигича қолмоқда\nЧехияда торнадо бир неча аҳоли пунктини вайрон қилди\nЕИ Беларусь иқтисодиётига қарши секторал санкцияларни жорий қилди\nАфғонистондаги нотинчлик ортидан Ўзбекистонда Мудофаа вазирлиги ҳарбий машқлар бошлади\nАфғонистон: Толибон Марказий Осиё чегарасидаги 20га яқин туманни ишғол қилди\nЭкспертлар: Сабзи нархи ошганига қурғоқчилик ва захиранинг йўқлиги сабаб бўлди\n"Кўприк қуриб берса бўлмасмиди" - Шаҳрисабздаги "Ёшлар фестивали"га 1,5 млрд. сўм сарфлангани ўртага чиқди\nМеъмор: “Кокилли қиз” тақдири Президент қизи аралашувидан кейин ўзгарди


Анқарадаги теракт қурбонлари сони 30 нафарни ташкил этмоқда (Видео)\nБугун, 10 октябрь куни Туркия пойтахти Анқара шаҳри марказида содир этилган портлашлар туфайли 30 кишининг ҳалок бўлгани тасдиқланди. Бу ҳақда Туркия ИИВ хабар берган.\nРейтер нашри хабарига кўра, теракт туфайли жароҳат олган 126 киши шифохоналарга етказилган.\nАйни вақтда HDP етакчиси барча митингларни бекор қилган. У бу портлашларда расмий Анқарани айблаб чиққан.


Ўзбекистонлик контрабандачилар юртига депортация қилинди\n7 июнь куни Ўзбекистоннинг контрабанда билан шуғулланган 74 фуқароси Қозоғистондан депортация қилинди. Айни пайтда айни шу жиноят учун ушланган 36 ўзбек фуқароси ҳибсда сақланмоқда.\nЎзбекистонликлар 40 та “Камаз” автомобилида 400 тоннага яқин мева ва сабзавот маҳсулотларини Сирдарё вилоятидан Жанубий Қозоғистоннинг Мақтаорол туманига контрабанда йўли билан олиб ўтаётган пайтда қўлга олинган.\nҚозоғистон Чегара хизматининг Мақтаорол тумани бўлими ходими Рисали Ниёзалиевнинг айтишича, чегарадан айланма йўллар орқали ўтаётган машиналар карвонида 23 миллион танга, яъни 200 минг долларлик маҳсулот бўлган.\nР.Ниёзалив 74 нафар контрабандачи Мақтаорол тумани суди қарори асосида депортация қилинганини билдирди.\nУнинг сўзларига кўра, контрабандачиларнинг барча юки мусодара қилинган ва Жанубий Қозоғистондаги болалар уйларига тарқатилган. Қўлга олинган қирқта юк машинаси эса эгаларига қайтариб берилган.\nМаълум бўлишича, куни-кеча Қопқоқ чегара постида Ўзбекистоннинг яна 20 фуқароси сабзавот маҳсулотларини контрабанда йўли билан Қозоғистонга олиб ўтаётганида ушланган.\nМаълумотларга кўра, Ўзбекистондан Қозоғистонга, асосан, мева ва сабзавот, печенье, ёғ каби озиқ-овқат маҳсулотлари контрабанда қилинади. Қозоғистондан Ўзбекистонга эса кўпинча саноат маҳсулотлари олиб ўтилади.\nКуни-кеча ўзбек-қозоқ чегарасидан қурилиш маҳсулотларини, яъни 30 тонна бетонни контрабанда йўли билан Ўзбекистонга олиб ўтаётган бир гуруҳ одам қўлга олинди. Уларнинг аксарияти Қозоғистон фуқаролари бўлиб, ўзбекистонликлар билан ҳамкорликда фаолият юритган.\nСўнгги уч ҳафта давомида ўзбек-қозоқ чегарасида жами икки юздан зиёд автомобиль контрабанда юклари билан қўлга олинди. Қозоғистон Чегара хизматининг “Жанубий” ҳудудий бошқармаси бошлиғининг биринчи ўринбосари полковник Роман Қурманбоев бу автомобилларнинг деярли барчаси Ўзбекистонга қарашли эканини билдирди.\nУнинг таъкидлашича, сўнгги йилда ўзбек-қозоқ чегарасидан контрабанда товарлари олиб ўтиш ҳолатлари беш баробар кўпайган. Жорий йил бошидан буён чегарада контрабанда билан боғлиқ олтмишга яқин ҳолат аниқланган.


Азалдан маҳалла миллий қадриятлар, анъана ва урф-одатлар шаклланган ва юзага келган маскан ҳисобланган. Бу масканда аҳиллик ва ҳамжиҳатлик, кексаларга ҳурмат-у ёшларга иззат, муҳтожларга мурувват кўрсатиш каби кўплаб ибратли миллий ва диний қадриятлар ҳукмрон бўлган.\nНима бўлганда ҳам, асрлар давомида ривожланиб келган маҳалла аҳоли тотувлигини таъминлашда, анъана ва удумларни авлоддан авлодга етказишда муҳим ўрин тутган. Шу муносабат билан айрим ҳикматларга қулоқ тутайлик:\n«Маҳалла маслаҳатига қулоқ солган ўзини идора қилади, солмаганни эса – биров»;\n«Яхши маҳаллада бегоналардан йиғилган қариндошлар яшайди, ёмонида эса – қариндошлардан йиғилган бегоналар»;\n«Маҳалланинг маслаҳатин олганнинг ошидан тош чиқмайди, олмаганнинг авлодидан бош чиқмайди».\nМустақиллик йилларида давлат томонидан маҳаллага бўлган эътибор анча кучайди. Маҳаллалар ўзини ўзи бошқариш органига айланди, «халқ виждони», «демократия дарсхонаси» дея эътироф этилиб, уларнинг фаолиятини ташкил этишга қаратилган қонунлар, фармону қарорлар қабул қилинди.\n«Обод ва хавфсиз маҳалла» тамойилини жорий этиш, оилалар ва маҳаллалардаги ижтимоий-маънавий муҳитни соғломлаштириш борасида амалий ишлар қилина бошланди. Эндиликда маҳалла ҳудудини ободонлаштириш, кўчат ўтказиш, кўкаламзорлаштириш, тозалик ва озодалик тадбирларига катта эътибор қаратиладиган бўлди. Жойларда ижтимоий-маънавий муҳит барқарорлиги ва осойишталикни таъминлаш талаби ўртага ташланди.\nШунингдек, маҳалла зиммасига аҳоли бандлигини таъминлаш, камбағалликдан чиқариш ва тадбиркорликка жалб этиш каби ўта муҳим ижтимоий-иқтисодий вазифалар юклатилди. Буларнинг ҳаммаси маҳалла фуқаролар йиғинлари ишининг кўлами ва ҳажмини кўпайтирди ҳамда характерини анча ўзгартирди.\nАслида, маҳалла тизими эзгу мақсадларни кўзлаб янгилана бошланди, маҳалла ходимлари уларнинг вазифасига кирмайдиган ишлардан озод этилди. Масалан, маҳалла ходимлари йиллар давомида коммунал тўловларни теришда масъул, солиқ инспекторига ёрдамчи, пахта йиғим-терими мавсумида бригадирга бўйсунувчи бўлиб ҳамда кўплаб тадбирларда «фон» сифатида қатнашган ҳолда бевосита ўз вазифаларидан узоқлашган эди. Энди бунга барҳам берилди.\nАммо кейинги икки йилда, юқорида уқтирилганидек, маҳалла фуқаролар йиғинлари зиммасидаги вазифалар кўпайди ва барча ишлар талаб даражасида, юқори самарадорлик билан бажарилди, деб бўлмайди.\nБунинг қатор объектив ва субъектив сабаблари мавжуд.\nСамарадорлик нега паст?\nҲар доим ҳам юқоридан юбориладиган топшириқлар асосли, ҳар бир маҳалланинг имконият ва хусусиятини ҳисобга олиб жўнатилган ва белгиланган муддатда бажарилиши мумкин деб айтолмайман. Айрим топшириқларнинг мақсадини, жамиятга, аҳолининг аниқ қатламига қанчалик ёрдами тегишини англаш мумкин эмас. Ҳар қандай топшириқни зудлик билан бажариб, суратли ҳисобот тақдим этиш талаби каминага авваллари пахта йиғим-терим давридаги «ғалаба рапортлари»ни эслатади.\nМана, аниқ мисоллар.\n«Темир дафтар» шакллана бошланган даврда бизга маҳаллада яшовчи фуқароларнинг 12–15 фоизини ушбу дафтарга киритиш вазифаси топширилган эди. Йиғилишларда бунинг сабаби шундай тушунтирилган эди: «Юқори минбарларда мамлакатимиз аҳолисининг ана шунчасини қашшоқлар ташкил этиши айтилмоқда, шу сабабли «Темир дафтарда» ҳам бу рақам ўз аксини топиши керак».\nДастлаб ана шу топшириқ асосида маҳалламизда ташкил этилган «Темир дафтар»га 30 нафарга яқин фуқарони киритдик. Яъни белгиланган «норма»ни бажаришга ҳаракат қилдик. Рўйхатга қарасак, ундаги одамларнинг ҳаммасини ҳам қашшоқ деб бўлмайди. Айримларининг турмуши талаб даражасида бўлмаса ҳам, икки қўли бутун, ҳаракат қилса пул топиб, ўзи ва оиласи яхшироқ яшаши учун имкони бор эди. Кўп ўйлаб, «норма»ни бажармаганлигимиз учун гап эшитсак ҳам, рўйхатимиз ҳақиқатга яқин бўлсин деб, 20 кишини қолдирдик.\nОзми-кўпми, дафтардагиларга ёрдам кўрсатилди. Айниқса, пандемиянинг энг оғир карантин даврида моддий ва пул ёрдами қатор оилалар учун сув ва ҳаводек зарур эди. Аммо кўп ўтмай «Темир дафтарда»гиларни ундан чиқариш ҳаракати бошланди. Тўғри, бир умр барчани дафтарда ушлаб туриш мумкин эмас. Лекин ўта муҳтож, боқувчисини йўқотган ёки ногиронлиги сабаб тўшакка михланиб қолганларни рўйхатдан чиқариш, «Аёллар дафтари» ва «Ёшлар дафтари» бўйича ҳам 100 фоизлик натижа кўрсатилишидан ўша «ғалаба рапортлари»нинг ҳиди келмаяптими?\nЙил бошида маҳаллаларга «Йўл харитаси» тайёрлаш топширилади ва 30 саҳифадан ортиқроқ бўлган намуна юборилади. Ҳужжатда йил давомида бажарилиши лозим бўлган ишлар тўплангандек, гўё. Аммо унда белгиланган вазифаларни амалга ошириш мумкинми, деган савол ҳеч кимни қизиқтирмайди ва энг асосийси — ўша вазифалар бажарилдими ёки йўқми, бу ёғи билан ҳеч ким қизиқмайди.\nМаҳалла фуқаролар йиғинлари зиммасига юклатилган янги ва залворли вазифаларни бажариш учун маҳалла ходимларининг малакаси, тажрибаси ва савияси шунга мос бўлиши лозим.\nМана, МФЙ раисларини олайлик.\nУлар тизим ислоҳ қилинганидан олдин 2019 йилнинг май ойида сайланган эдилар. Сайловдан олдин беш нафаргача номзод кўрсатиш сўралган эди. Туман (шаҳар) ҳокимликларида тузилган комиссия, кўп ҳолларда ҳокимнинг ўзи, улардан икки-уч нафари тасдиқлаб, номзодини сайловга киритган эди.\nАна шундай «танлов»дан кўп ҳолларда ўз фикрини очиқ айта олишдан ҳайиқадиган, йиғилишларда жим ўтирадиган, амалдорлар айтганларини муҳокама қилиб ўтирмасдан сўзсиз бажарадиганлар ўтган эди. Шундай экан, натижа қандай бўлиши керак? Ташаббус қаердан чиқади?\nАйрим маҳалла фуқароларининг ўз раислари устидан шикоятларини эшитиб, нега унга овоз берганларини сўраганимда, улардан «нима қилиш керак эди, биз ўтказмоқчи бўлган номзодни ҳоким тасдиқламади, қолган иккитадан бироз дурустроғига овоз бердик-да», деб жавоб оламан.\nАнъаналар, урф-одатлар, қадриятларни сақлаб қолиш муҳимлиги ҳамда маҳаллалар номлари «замонага мос» бўлишига интилиш доим ҳам ўзини оқламаслиги ҳақида алоҳида мақолада фикр юритилади. Демак...\nСамарқанд шаҳар «Боғимайдон» МФЙ раиси, журналист\nМаҳалла ҳуқуқ-тартибот масканлари тузилмаси тасдиқланди\n18:24 / 24.06.2022\nСамарқанд ва Қашқадарё вилоятларида «валютчик»лар ушланди\n17:58 / 24.06.2022\nСамарқандда буғдой ортиб кетаётган юк машинасида ёнғин содир бўлди\n20:19 / 22.06.2022\nСамарқандда ёш она туғуруқдан бир неча кун ўтиб вафот этди


Жомбойда фойдаланилмаётган бино таъмирланиб, муҳтож оилаларга уй-жой қилиб берилди - zarnews.uz\nЖомбойда фойдаланилмаётган бино таъмирланиб, муҳтож оилаларга уй-жой қилиб берилди\nТумандаги Қўлбости маҳалласи ҳудудида бўш турган 2-умумий ўрта таълим мактаби биноси туман ҳокимлиги балансига олиниб, реконструкция қилингач, уй-жойларга айлантирилган.\nМазкур хонадонлар ижтимоий ҳимояга муҳтож 33 нафар аёлга топширилди. Бу иш учун бюджетдан 1,1 миллиард сўм сарфланган. Янги хонадонларга, ичимлик суви, электр тармоғи тортилган ва оилаларга биттадан газбаллон берилган. Кам таъминланган оилаларнинг 44 нафар фарзандига суннат тўйи ҳам қилиб берилган.\nХудди шундай туманнинг Узуновул массивида ҳам ижтимоий ҳимояга муҳтож оилаларга 8 та хонадон топширилди ва 6 нафар боланинг суннат тўйи ҳам ўтказилди. Бу маҳалладаги уйларнинг қурилишига ҳомийлар ўз ҳиссасини қўшгани айтилмоқда. Хусусан, “Ҳасана” жамоатчилик вакиллари қарийб 500 миллион сўм сарфлаган.\nЭслатиб ўтамиз, Президентимиз Мирзиёевнинг жорий йил 15-16 апрель кунлари Самарқандга ташрифи давомида Жомбойда фойдаланилмаётган биноларни ижтимоий ётоқхона айлантириш топшириғи берилганди.\nЖомбойда ер майдонини ноқонуний сотмоқчи бўлган шахслар қўлга олинди\nҲоким қабулига кириш осонми? Жомбой тумани ҳокими Қаюм Собиров билан бугунги кун умидли ва ташвишли масалалари ҳақида суҳбат\nЖомбойда тиббиёт бирлашмасининг 20 нафар “хўжалик бекаси”га 54 миллион сўмдан кўпроқ иш ҳақи берилмаган\nЖомбой туманлараро суд “чақирув қоғози” тўғри ёзиляптими ёки йўқ: вилоят суди муносабат билдирди


Корхонада карантин режими жорий этилишидан олдин ҳам меҳнат тартиб-интизомини тез-тез бузиб турадиган – ишга кечикиб келадиган ходимамиз бор эди. Унга нисбатан ҳужжатлар билан тасдиқланмасдан, фақат оғзаки тарзда огоҳлантиришдан ташқари бирорта чоралар кўрилмаган. Ҳозир ходима масофадан туриб ишлашга ўтган, лекин унга жўнатилаётган ишни бажараётгани йўқ, телефон қўнғироқларига ҳам жавоб бермаяпти.\nКарантин режими тугагандан кейин бундай ходимани иш берувчининг ташаббуси билан қандай қилиб ишдан кетказса бўлади?\nМеҳнат шартномаси иш берувчининг ташаббуси билан тугатилиши қонуний ва асосланган бўлиши учун ходимага нисбатан қандай чоралар кўрилиши лозим?\n– Карантин чоралари вақтида Меҳнат кодексининг амал қилиши бекор қилинмаган, шунинг учун ходим янги режимда ҳам ўз меҳнат мажбуриятларини бажариши шарт.\nХодима вазифаларини бажармаётгани ва алоқага чиқмаётганлиги муносабати билан уни қидиришга доир ишларни олиб бориш зарур:\n♦ далолатнома ва бевосита раҳбарининг рапорти билан ходима ўз мажбуриятларини (ишларини) бажаришни тўхтатган санани қайд этиб қўйиш, кейинчалик то масала ҳал бўлгунга қадар бундай ҳужжатларни ҳар куни расмийлаштириб бориш;\n♦ ходимага почта жўнатмаси орқали хабарнома билан хат жўнатиш. Бу сизнинг ходима ишга келмаслиги сабабини аниқлаш бўйича чоралар кўришингизга асос бўлади;\n♦ ушбу санадан бошлаб сабабларни аниқлаш ва чораларни кўришгача ходимага маош ҳисоблашни тўхтатиш тўғрисида буйруқ чиқариш. Мазкур буйруқ асосида – табелда олдиндан «0» белгиларини қўйиб чиқиш;\n♦ ходиманинг яшаш жойи бўйича даволаш муассасаси, ҳуқуқбузарликлар профилактикаси органлари, маҳалла фуқаролар йиғинидан уларга маълум бўлган маълумотлар тўғрисида сўраб олиш. Балки ходимангиз касалдир ёки карантинга жойлаштирилгандир;\n♦ ходима алоқага киришганда – ундан асослантирувчи ҳужжатлар ва тушунтириш хатини сўраш;\n♦ қонуний асослантирувчи ҳужжатлар (меҳнатга лаёқатсизлик варақаси, маълумотномалар ва ҳ.к.) тақдим этилган тақдирда – иш вақти табелига уни киритиш меҳнатга лаёқатсизлик варақасига эса ҳақ тўлаш. Маълумотномаларга ҳақ тўланмайди;\n♦ тушунтириш хати тақдим этилса – ишни бажармаслик сабаби узрлими ёки узрсизми эканлигини буйруқ билан эътироф этиш;\n♦ иш берувчи ходимага меҳнатга лаёқатсизлик варақасини берган даволаш муассасасидан варақанинг берилиши ва расмийлаштирилиши қонунийлигини сўраб, текшириш ҳуқуқига эга. Шу билан бирга меҳнатга лаёқатсизлик варақаларининг нусхаларини илова қилган ҳолда уларнинг берилиши асосланганлиги масаласи бўйича поликлиниканинг юқори турувчи ташкилотига мурожаат қилиш мумкин;\n♦ агар сабаб узрли бўлмаса, ходимани интизомий жавобгарликка тортиш мумкин (МКнинг 181, 182-моддалари).\nБиз таклиф этган усул билан олиб борилган ишлар карантин чоралари тугагандан кейин иш берувчига ходима билан меҳнат шартномасини МК 100-моддаси 2-қисмининг қайси банди – 3-банди биланми ёки 4-банди билан бекор қилиш тўғрисида қарорни чиқаришга имкон беради.\nМеҳнат шартномаси ходим айбли хатти-ҳаракатлар содир этганлиги муносабати билан бекор қилинган ҳолларда (МКнинг 100-модда 2-қисмининг 3 ва 4-бандлари), иш берувчи ходимни меҳнатга оид муносабатларнинг бекор қилиниши тўғрисида камида 3 кун олдин хабардор қилади ёки унга шунга мутаносиб компенсация тўлайди.\nБуйруқда кўрсатилиб, унда ишни бекор қилиш далили қайд этилган охирги иш куни меҳнат шартномаси бекор қилинган кун деб ҳисобланади (МКнинг 107-моддаси). Меҳнат шартномасини бекор қилиш тўғрисидаги буйруқ кечроқ, барча зарур чоралар кўрилгандан кейин чиқарилганда ҳам бу қоидабузарлик ҳисобланмайди.\nМеҳнат вазифаларини бир марта қўпол равишда бузганлиги муносабати билан меҳнат муносабатларини иш берувчининг ташаббусига кўра бекор қилишда ходимга қуйидагилар тўланади:\n♦ ишланган кунлар учун иш ҳақи (агар улар мавжуд бўлса);\n♦ фойдаланилмаган таътиллар учун пуллик компенсация (фойдаланилмаган таътиллар мавжуд бўлган тақдирда);\n♦ меҳнат шартномаси бекор қилиниши тўғрисидаги огоҳлантириш муддатининг ўрнига тўланадиган компенсация.\nМеҳнат вазифаларини бир марта қўпол равишда бузганлиги муносабати билан меҳнат шартномасини бекор қилишда иккинчи ва учинчи ойлар учун ишдан бўшатиш нафақаси ва ўртача ойлик маош тўланмайди (МКнинг 67, 109-моддалари).\nМазкур асосга кўра муддатли меҳнат шартномаси муддатидан олдин бекор қилинган тақдирда, агар унинг тўланиши ва миқдори шартнома шартига киритилган бўлса, ходим ўз иш берувчисига неустойка тўлайди (МКнинг 104-м.).


"Лидерлик қонунлари" китоби, Теодор Рузвельт\nИштиёқ-қизиқув, Бизнес, Хужжатли адабиёт\nМуштари Шуҳрат қизи Винерова\n«Лидернинг йўли. Афсонавий бестселлерлар» силсиласи еттита беқиёс китобдан иборат бўлиб, уларда таъсир кўрсатиш, қатъият, ботиний куч, бойлик, чидам ҳақида сўз боради. Барча муаллифлар - тан олинган лидерлар ёки лидерликнинг асосий уқуви бўйича билимдонлардир. Ушбу бестселлерлар аллақачон ўз тарихига эга, улар миллионлаб кишиларга муваффаққиятга эришишда кўмак беришди.\nТеодор Рузвельт штат қонунчилик мажлиси депутатлигидан АҚШ президентигача бўлган йўлни босиб ўтган. У кўплаб дадил таклифларни олға сурди, федерал ҳукумат фаолиятида бир қатор мураккаб ислоҳотларни амалга оширди, шу билан бирга Қўшма Штатлар халқига хизмат қилишни ҳеч унутмади. Ҳозирги кунгача Теодор Рузвельт миллатнинг энг машҳур лидерларидан бири бўлиб қолмоқда. Ушбу китобда Рузвельтнинг лидерлик бўйича етти қонуни ҳамда 136 бебаҳо сабоғини топасиз. Сабоқлар лидерлар учун фойдали бўлиб, уларни янгидан-янги муваффаққиятларга илҳомлантиради.\nСтив Жобс бизнес ҳақида. Дунёни ўзгартирган одамнинг 250та мулоҳазаси\nМуваффақиятли инсонларнинг 7 кўникмаси\nҚорамол парваришлаш сирлари\nЧекишни қандай ташлаш мумкин\nЁзувчининг бахти ва бахтсизлиги\nБўш ўтирма, бош қотир. 2 китоб\nОрзуларингиз ўғирланишига йўл қўйманг\nЁшлар билан суҳбат


4. iPhone 7 фойдаланувчиларни нима билан ҳайратга солади?\n5. Илк куниёқ 8та медал, паралимпиячиларимиз умумжамоа ҳисобида 3-ўринда!\nБразилиянинг Рио-де-Жанейро шаҳри мезбонлик қилаётган Паралимпия ўйинларининг илк куни ўзбекистонлик спортчилар учун кутилганидан ҳам муваффақиятли келди.\n8. Афғонистон бўйича Тошкент халқаро конференцияси декларация имзоланди\n9. iPhone 8 да симсиз қувват олиш имконияти бўлади\n10. Иcроиллик врачлар саратонга қарши вакцинани яратишди. 2017 йилда бутун дунё ғалабани нишонлайди!\n14. "Идеал" – дунё мода оламида Наманган маркаси\n15. Асабий ўйин, аммо натижа бор! Ўзбекистон Тошкентда Қатарни енгди ва имкониятларни сақлаб қолди


ЎзА - Фарғонада “Обод юртнинг бахтли қизлари” шиори остида ёшлар сайли бўлиб ўтди\n07.03.2017 15:42 Чоп этиш версияси\nФарғона вилояти ҳокимлиги, “Камолот” ёшлар ижтимоий ҳаракати вилоят кенгаши ҳамкорлигида ташкил этилган тадбирда олий ва ўрта махсус таълим муассасалари талаба-ёшлари, умумтаълим мактаблари ўқувчилари, кенг жамоатчилик вакиллари иштирок этди.\n– Зулфия номидаги Давлат мукофотини шахсан Президентимиз қўлларидан олганимдан ҳалигача ҳаяжондаман, қалбим ғурур ва ифтихорга тўлган, – дейди Фарғона давлат университети талабаси Муштарийбегим Қурбонова. – Бундай юксак эътиборга муносиб бўлиш катта масъулият талаб этишини ҳам яхши англайман. Келгусида фаолиятим билан бу ишончни оқлашга ҳаракат қиламан.\nБиринчи Президентимиз Ислом Каримов ташаббуси билан ташкил этилган Каштанзор кўчаси катта байрам масканига айланди. Ёшлар сайлида навқирон авлодни қўллаб-қувватлаш, уларнинг ҳеч кимдан кам бўлмай улғайиши учун барча шароит ва имкониятлар яратиш борасида амалга оширилаётган ишлар мазмун-моҳияти ҳақида атрофлича сўз юритилди. Тинч-осойишта ҳаётимиз, истиқлолимиз, жонажон Ватанимизни, мунис аёлларни улуғловчи куй-қўшиқлар, шеърлар янгради.\n“Онажонимга совға” расмлар танлови, миллий ўйинлар намойиши, спорт мусобақалари барчада катта таассурот қолдирди.


Телеканал биноси олдида бўлиб ўтган 50 киши иштирокидаги митингни Жалолободдаги Абди Суеркулов номидаги жамоат ташкилоти раҳбари Саримсоқ Бекботоев олиб борди.\n-Бундай масалада ўта эхтиёткор бўлиш, етти ўлчаб бир кесиш керак. Биз бу ерга халқ номидан келдик, биз ўзбекча эшиттиришга қарши 8 мингта имзо тўпладик, -деди Саримсоқ Бекботоев.\nМитингчилардан айримлари қирғиз ва ўзбек тиллари бир оиладан бўлгани учун бу икки миллат бир-бирини таржимонсиз тушунишини, шунинг учун ҳам ўзбеклар учун алоҳида дастурлар тайёрлашнинг ҳожати йўқлигини айтишди. Уларга кўра, Қирғизистон жанубида қўшни Ўзбекистон телерадиоканаллари етарли даражада трансляция қилинади.\n- Ўзбек билан қирғиз бир –бирини тушунмай қолган жойи йўқ. Бундай дастур керакми бугун? Агар кўрсатгинлар келса ўзбек билан қирғизнинг никоҳ тўйларини кўрсатинглар. Бугунги кунда бундай тўйлар кўп бўлаяпти, -деди митингга Сузоқ туманидан келган Бекбўлўт Ибрагимов.\nЖалолободдаги "7 канал" раҳбари Алтинбек Жумаевнинг айтишича, ўзбек тилидаги янгиликлар дастури вилоятнинг ўзбекзабон аҳолиси илтимосига кўра тайёрланмоқда. Мазкур лойиҳани тўрт ой давомида АҚШнинг ЮСАИД ташкилоти қўллаб-қувватлашини билдирган. Айни пайтда ўзбек тилида кўрсатувлар тайёрлаш устида ишланаяпти. Телеканал раҳбари ўзбек тилида телерадио дастурларининг берилиши икки халқ ўртасида 2010 йилдан кейин дарз кетган ишончнинг қайта тикланишига хизмат қилади, деб ҳисоблайди.\n- Ўзбек биродаларимиз 2010, 2011, 2012 йилларда бизга жуда кўп мурожаатлар қилишди. Уларнинг биз билан бирга битта мамлакатда яшаётганини тан олишимиз керак. Нега энди мен уларнинг мурожаатларини инобатга олмаслигим лозим? Хоҳласак ҳам, хоҳламасак ҳам ўзбеклар биз билан бирга яшаб келган, бундан буён ҳам яшайверади. Уларни биз мажбуран қирғиз тилида гапиртира олмаймиз. Телеканалимизда ўзбек тилида янгиликлар дастурининг берилишида ҳеч қандай ёмонлик йўқ, -деди Алтинбек Жумаев.\nАммо Давлат тил комиссиясининг Жалолободдаги бўлими раҳбари Ипел Асаналиева “7 канал”да ўзбекча дастурнинг намойиш этилишидан норозилар кўп эканини айтди.\n- Телефон қўнғироқларига жавоб беравериб жуда чарчаб кетдим. Ҳамма “Сиз қаерга қараяпсиз, нега тўхтатмаяпсиз”, деб савол беради,-деди Ипел Асаналиева.\nЖалолободдаги митинг 2010 йилдан бери ўзбек тилидаги оммавий ахборот воситаларига қарши ўтказилган биринчи намойиш бўлди.\nАйни пайтда Қирғизистон пойтахти Бишкекда республика миқёсида ўзбек тилидаги мустақил “Олам” газетаси нашр этилмоқда. Ўш шаҳрида эса кўрсатувлари ва эшиттиришларининг бир қисми ўзбек тилида бўлган “Интимак” телерадиоканали фаолият юритаяпти.


Тадбирда юртимизда иқтисодиётнинг етакчи тармоқларини таркибий ўзгартириш, саноат корхоналарини модернизация қилиш, ишлаб чиқаришга инновацион лойиҳаларни жалб этиш борасида амалга оширилаётган ишлар ҳақида сўз юритилди. Республикамизда иқтисодий ўсиш суръатларининг барқарорлиги таъминланиб, халқимиз турмуши янада фаровонлашиб бораётгани қайд этилди. Бу жараёнда анъанавий тарзда ўтказиб келинаётган Халқаро саноат ярмаркаси ва Кооперация биржасининг ўзига хос ўрни бор, албатта. Негаки, мазкур тадбир саноатчиларнинг йирик анжумани сифатида рақобатбардош, экспортбоп маҳсулотлар ишлаб чиқариш ҳажмини кўпайтириш, ички тармоқ ва тармоқлараро алоқаларни мустаҳкамлашда муҳим аҳамият касб этмоқда.\nДарҳақиқат, Президентимиз ташаббуси билан ташкил этилган ана шу йирик анжуман иқтисодиёт тармоқлари, айниқса, саноатни ривожлантиришда катта имкониятлар эшигини очиб бераётир. Яъни ярмарка сабаб саноат корхоналарига ўз маҳсулотларини кенгроқ намойиш қилиб, янги ҳамкорлар топиш, келгуси йил учун буюртмалар портфелини шакллантириш, қўшимча шартномалар имзолаш учун қулай шарт-шароитлар яратилаяпти. Шунинг учун унда қатнашувчилар сони йил сайин кўпаймоқда. Масалан, 2007 йилда уюштирилган тадбирда 224 та маҳаллий ва 50 та хорижий саноат корхонаси вакиллари иштирок этган бўлса, 2014 йилга келиб, уларнинг сони мос равишда 1700 ҳамда 1200 тадан ошиб кетди. Маҳсулот етказиб бериш бўйича тузилган шартномалар ҳажми 1 миллиард сўмдан 8,5 миллиард сўмга етказилди. Биргина ўтган йилнинг ўзида экспорт бўйича имзоланган шартномалар миқдори эса 7,2 миллиард АҚШ долларини ташкил этди.\nКўриниб турибдики, халқаро саноат анжумани нафақат ҳудудий ва тармоқ ичида, балки тармоқлараро ва ташқи алоқаларни шакллантириш, ишлаб чиқаришга хориж инвестициясини жалб этиш, янги ҳамкорлар иштирокида импорт ўрнини босувчи маҳсулотлар тайёрлашни ўзлаштириш учун қулай ишбилармонлик муҳитини яратиб бермоқда. Бошқача айтганда, у ишлаб чиқарувчи ва харидор ўртасида мустаҳкам кўприк вазифасини ўтаяпти.\nЖорий йилги тадбир эса, Ўзбекистон Республикаси Вазирлар Маҳкамасининг “2015 йилда Халқаро саноат ярмаркаси ва Кооперация биржасини ташкил этиш ва ўтказиш чора-тадбирлари тўғрисида”ги қарорига мувофиқ ташкил этилмоқда. Саноат ярмаркасининг тобора оммалашиб бораётганини қуйидаги омиллар ҳам яққол тасдиқлаб турибди. Шу йилнинг баҳор ва ёз ойларида ўтказилган 14 та ҳудудий ҳамда 6 та тармоқ саноат ярмаркаларида 4862 та ишлаб чиқариш субъекти томонидан 22 мингдан зиёд маҳсулотлар намойиш этилди. Уларга 89 мингдан зиёд, шу жумладан, 386 та хорижий компаниядан вакиллар ташриф буюрди. Энг муҳими, ҳудудий саноат ярмаркалари якунида 377,5 миллиард сўмлик ва 180,8 миллион АҚШ долларилик келишувларга эришилди. Тармоқ саноат ярмаркаларида эса тузилган шартномалар миқдори 617,9 миллиард сўмдан иборат бўлди.\nШундан келиб чиқиб, жорий йилнинг 26 октябрь — 2 ноябрь кунлари пойтахтимиздаги “Ўзэкспомарказ” мажмуида бўлиб ўтадиган IX Халқаро саноат ярмаркаси ва Кооперация биржаси, аниқроғи, металлургия, кимё ва нефть-кимё, қурилиш, озиқ-овқат, фармацевтика, автомобилсозлик, енгил саноат каби йўналишларни қамраб оладиган нуфузли тадбирга жиддий тайёргарлик кўрилмоқда. Шу мақсадда мажмуанинг тўртта павильони, иккита атриум ва конференция зали, учта очиқ майдони шай ҳолатга келтирилди. Иштирокчи корхоналар ва маҳсулотлар ҳақида маълумот берувчи махсус каталог чоп этилди.\nМазкур рукндаги бошқа мақолалар: « «Ўзбекистонда хусусий сектор ва давлат ўртасида мувозанатли муносабатлар мавжуд»\tЭнергетика ва қурилиш соҳасидаги янги технология ҳамда маҳсулотлар »


Бухорода ўз фермер хўжалиги ҳудудида қўшмачилик билан шуғулланган шахс ушланди\nБухорода ички ишлар органлари ходимлари томонидан ўтказилаётган «Тун» тадбирлари давомида ўзининг фермер хўжалиги дала шийпонида қўшмачилик билан шуғулланиб юрган шахс аниқланди. Бу ҳақда вилоят ИИБ матбуот хизмати «Дарё»га хабар бермоқда.\nҒиждувон туман ИИБ ходимлари томонидан ўтказилган «Тун» тадбири давомида Гулистон МФЙ Гадойтопмас қишлоғида яшовчи 1964 йилда туғилган, нафақадаги Б.Х. Ҳавзак МФЙ ҳудудида жойлашган «Ҳазорбоғ» фермер хўжалиги дала шийпонида 80 000 сўм пул эвазига туманда яшовчи 5 нафар шахсларнинг ўзаро жинсий яқинликда бўлиши учун шароит яратиб бериб, қўшмачилик жиноятини содир қилганлиги аниқланди.\nМазкур ҳолат юзасидан Б.Х. га нисбатан Ўзбекистон Республикаси Жиноят Кодексининг 131-моддаси (фоҳишахона сақлаш ёки қўшмачилик қилиш) 4-қисми «б» банди билан қўшимча айб эълон қилинган. Тергов ҳаракатлари олиб борилмоқда.


17:23 / 06.02.2016\n"Уотфорд" жамоаси ҳужумчиси Одион Игало ўтган йилнинг ёзида Хитой чемпионати иштирокчиларидан бири ўзини Осиёга олиб кетиш учун бир неча марта уриниб кўргани ҳақида айтиб берди.\n"Мен Англия премьер-лигаси жамоасида ўйнаб, 14та гол урдим. Шунда мен қандай қилиб Хитойга кетишим мумкин. Улар аввал ҳам мени Осиёга таклиф қилишганди. Ўшанда улар "Уотфорд"га трансферим учун 10 миллион бериб, менга ҳафтасига 200 минг фунтдан ортиқ маош тайинламоқчи ва мен билан 4 йиллик шартнома имзоламоқчи бўлишган.\nМен ўшанда 3 кун ухлай олмагандим. Қачонки, сенга бундай ақлни лол қолдирадиган пуллар таклиф қилишса, улардан воз кечиш қийин бўлади. Жамоадаги бир қанча оғайниларим менга бу имкониятни қўлдан бой бермаслик кераклигини айтишди. Лекин мен таклифни рад қилиш қарорига келгандим.\nМен ўшанда ибодат қилдим ва мен учун пул муҳим эмаслигини ич-ичимдан туйдим. Мен билардимки, худо ҳам шундай қарор қилишимни истади.\nМен уларнинг биринчи таклифини қабул қилмаганимдан кейин улар менга янада кўпроқ пул таклиф қилишди. Бу сафар гап ҳафтасига 300 минг фунт тўлаш ҳақида кетмоқда эди. Мен уларга гап пулда эмаслигини айтдим.\nБироз олдинроқ, улар менга яна қўнғироқ қилишди ва мен яна "Йўқ!" дедим. Балки, мен мавсумнинг қолган қисмида гол уришда давом этарман ва улар таклифларини янада ҳашаматли қилиб боришар. Лекин мен қаерда ўйнашни ўзим ҳал қиламан.\nНигерияда яшаган вақтимда Англия чемпионати ўйинларини томоша қилардим ва у ерда ўйнашни фақат орзу қилардим. Агар мен бу лигани ташлаб кетсам, болалик орзуимни пулга сотган бўлмайманми?\nАнглияда яна 4-5 ёки 6 йил давомида роҳатланиб ўйнамоқчиман.\nМен "Уотфорд" билан чемпионшипдан АПЛга чиқишни уддаладим. Энди пул учун бу қадрдон жамоадан кета оламанми? Биламан, ҳаётда пул ҳам муҳим. Лекин, орзуни сотмайдилар", дейди футболчи.\nГуус Хиддинк: Бироз олдинроқ менга ҳам Хитой жамоасидан таклиф бўлганди


Шарқий Африка аҳолиси очарчиликдан азият чекмоқда\n01:28 / 10.03.2017\nШарқий Африкада очарчилик билан боғлиқ гуманитар фожиа давом этмоқда. Агар халқаро ҳамжамият жиддий чоралар кўрмаса, у янада авж олиши мумкин.\n"Анадолу" ахборот агентлигининг БМТдаги манбаларга иқтибос келтирган ҳолда маълум қилишича, Сомали, Жанубий Судан, Эфиопия, Кения, Жибути, Уганда ва Бурундида қурғоқчилик, ҳарбий ихтилофлар ва озиқ-овқат инқирози сабабли 23 млн киши оч қолмоқда.\nБундан ташқари, бу давлатлардаги гуманитар фожиага иқтисодий барқарорсизлик, ноодатий об-ҳаво шароитлари ва миграция каби омиллар ҳам сабаб бўлмоқда. Чорванинг камайиши ва ҳосилсизлик сабабли ҳудудда озиқ-овқат маҳсулотларига нархлар ошмоқда.\nБМТнинг Озиқ-овқат ва қишлоқ хўжалиги ташкилоти маълумотларига кўра, Эфиопия, Кения, Сомали, Жанубий Судан, Уганда ва Танзанияда озиқ-овқат нархи рекорд даражада қимматлашиб кетган.\n20:05 / 20.12.2017\n09:48 / 13.12.2017


20 апрел 2019, Тошкент вақти: 07:26\n“Maxam – Chirchiq” корхонасида ишчиларни Оҳангаронга олиб кетишга шай бўлиб турган автобуслар\nТошкент вилоят, Чирчиқ шаҳрида жойлашган “Maxam – Chirchiq” корхонасининг юздан зиёд ишчиси 13 июлдан буён ҳар куни ўз иши қолиб, Оҳангарон шаҳридаги ободонлаштириш ишларига сафарбар қилинмоқда.\nБу ҳақда Озодликка шикоят қилган ишчиларнинг айтишича, улар Оҳангаронда бузилишга тушган уйларни бузиш билан шуғулланмоқда.\nЖазирама иссиқда уй бузишга мажбурланаётган ишчилар, улар ҳатто ичимлик сув билан таъминланмаётганини айтмоқда.\nКорхона маъмурияти ишчиларнинг Оҳангаронга сафарбар этилаётганини тасдиқлади, лекин буни изоҳлаб беришдан ўзини олиб қочди.\nЧирчиқ шаҳридаги “Ўзкимёсаноат” компаниясига қарашли “Maxam – Chirchiq” акциядорлик компаниясининг юздан ортиқ ишчиси ҳар куни Оҳангарон шаҳрига мажбуран уй бузиш учун сафарбар этилаётгани ҳақида, ана шу корхонанинг ишчилари Озодликка хабар берди.\nОзодлик суҳбатлашган корхона ишчиларидан бирининг айтишича, ҳар куни йўл ҳаракати хавфсизлиги ходимлари назоратисиз завод олдидаги майдончадан 120 киши автобусларда олиб кетилади:\n“Ҳар куни учта автобусда олиб кетилади. Автобуслар кичкина, тиқилинч, 82 километрга бир ярим соат йўл юрамиз. Одамларнинг ярми тик кетади. Автобуслар эрталаб соат 7 да заводдан жўнайди. Соат 8.40 дан иш бошлаймиз. Бир соат тушлик, кейин то автобуслар келгунча, соат 7 ларгача яна ишлаймиз”, - дейди корхона ишчиси.\nИшчи улар оғир ишларни қилишга мажбурланаётгани ва сувсизликдан қийналаётганидан ҳам шикоят қилди:\n“Оҳангаронда йўл бўйидаги дўконлар, фитнес марказлар, заправкалар, салонлар, хуллас нимаики бўлса бир четдан бузиб кетяпмиз. Бу жойларда электр ва сув ўчирилган. Иссиқда оддий сув топишнинг ўзи имконсиз бўлмоқда. Ишчиларимиз жуда қийналиб кетди. Агар ким бош тортса, ишдан кетказиш билан таҳдид қилиняпти. Биз минерал ўғитлар ишлаб чиқарадиган корхона ишчилари бўлсак, нега бизни Оҳангаронга олиб бориб ишлатишади?”, дейди корхона ишчиси.\nИшчининг айтишича, шанба ва якшанба кунлари ҳам ишчилар Оҳангаронга олиб кетилмоқда.\nКорхонанинг Озодлик суҳбатлашган бошқа ишчисининг иддао қилишича, бир қанча ишчилар уй бузаётганда жароҳат олган:\n“Тушликни айтмай қўя қолай, фақат макарон. Тўғри, кеча оқшоқдан қилинган ош беришди. Айтишга одам уяладию, тушлик пайтида нон талашиб уриш ҳам бўлиб кетди. Бир ишчимизнинг бошига ғишт тушиб кетиб, касалхонага ётқизилди. 19 июль куни том очаётганда бошқа бир ишчимизнинг қўлига мих кириб кетди. Уни ҳам травмпунктга олиб кетишди. Уйни бузишга ҳам ўз касбининг устаси керак, оддий слесарь ёки электрикни бундай хавфли ишларга қўйишга кимнинг ҳаққи бор? Йўлда ёки ишда суратга олмасин деб, худди концлагерлардагидек, назоратчилар кузатиб туради. Бизга худди ҳайвонга бўлгандай муносабат қилишяпти”, - дейди корхона ишчиси.\nОзодлик ишчиларнинг мажбурий меҳнатга жалб қилинаётгани тўғрисидаги бу шикоятларига муносабат олиш мақсадида, 20 июль куни “Maxam – Chirchiq” корхонаси матбуот хизмати раҳбари Икром Қурбоналиев билан боғланди.\nИкром Қурбоналиев ишчиларнинг Оҳангарондаги ободонлаштириш ишларига жалб қидинаётганини мажбурий меҳнат эмас, дер экан:\n“Бу ерда мажбурий меҳнат бўлмаяпти, бу ерда вилоят ҳокимлигининг йиғилишидан кўрсатмалар бор. Шу бўйича аниқ маълумотни суриштириб, мен сизга айтаман. Телефон рақамингизни беринг, ярим соатдан кейин ўзим телефон қилиб айтаман”, деди корхона матбуот хизмати раҳбари Икром Қурбоналиев.\nАммо, Озодликка 20 июль куни қўнғироқ бўлмади, 21 июль куни Озодлик яна Икром Қурбоналиевга қўнғироқ қилганида гўшакни ҳеч ким кўтармади.\nЎзбекистон Вазирлар маҳкамаси 2018 йил 10 май куни “Ўзбекистон Республикасида мажбурий меҳнатга барҳам беришга доир қўшимча чора-тадбирлар тўғрисида” қарори қабул қилган эди.\nҚарорда Ўзбекистон Республикаси Конституциясида ва бошқа қонун ҳужжатларида фуқароларнинг меҳнат ҳуқуқлари кафолатлангани, ҳар қандай шаклдаги мажбурий меҳнатдан фойдаланиш, бирон-бир жазо қўлланиши билан қўрқитган ҳолда ишларни бажаришга мажбурлашни тақиқловчи нормалар мустаҳкамланганини эътиборга олиб, жумладан, Ўзбекистон Бош прокуратурасига шундай топшириқ берилади:\n“Фуқароларнинг кафолатланган меҳнат ҳуқуқларини таъминлаш ва Ўзбекистон Республикаси ҳудудида мажбурий меҳнатга йўл қўймаслик соҳасидаги қонун ҳужжатларига риоя этилиши юзасидан назоратни кучайтириш, бу борадаги текширувлар самарадорлигини ошириш ва мажбурий меҳнат ҳолатлари аниқланганда эса айбдор шахсларга нисбатан тегишли жавобгарлик чораларини қўллаш топширилди”, дейилади дейилади Ўзбекистон Вазирлар маҳкамасининг қарорида.\nМеҳнат вазирлиги: Ишлаб чиқариш пайтидаги бахтсиз ҳодисаларда 241 киши вафот этди\nВазирлар Маҳкамаси мажбурий меҳнатга тўлиқ барҳам беришга доир қарор қабул қилди


Нафақат Ўзбекистон¸ балки бутун минтақанинг энг машҳур санъаткорларидан бўлмиш Шерали Жўраевнинг концерт заллари ва катта байрам тантаналарида кўринмай қолганига ҳам 10 йилдан ошди. 10 йилдирки¸ унинг содиқ мухлислари¸ ҳофизнинг катта саҳнага қайтишини умидворлик билан кутиб келмоқдалар. Бунинг ўрнига эса¸ улар ҳофизга қолдирилган тор майдоннинг яна ҳам торайганига оид хабарлар эшитмоқдалар.\nРоссияда муҳожирликда яшаëтган Шуҳрат исмли ҳофиз мухлиси ҳам ана шундай нохуш хабарлардан галдагисини эшитиб¸ унга аниқлик киритиш мақсадида Озодликка сим қоқибди.\nШуҳрат: Шерали Жўраевни уй қамоғида ушлаб тургани ростми?\nОзодлик: Бу гапни қаердан эшитдингиз сиз?\n- Бу ерда водийдан¸ Самарқанддан болалар кўп. Магазинда учрашамиз. Шулар айтаяпти. Мен Питердаман¸ дейди Шуҳрат.\nУрганчлик милиционер пора олди\nдеб гапини давом эттирди Ҳазораспдан келиб Россияда ишлаëтган йигит.\nШуҳрат: Юртимизга тўхталадиган бўлдак¸ бизнинг юртимиз нега ривожланмайди? Чунки порахўр кўп. Порахўрлик тўғрисида ўзимизнинг бошимдан ўтгани бор. Биз ўтган йили 5 нафар одам бўлиб Хоразмдан Питерга келмоқчи эдик. Билет олиш учун Урганчга бордик. Бир ой олдин ҳам билет йўқ деяпти. Ўртада бир ой бор. Ундай қилдик¸ бундай қилдик ҳеч иложи йўқ. Уч марта бордик Урганч кассасига. Ҳеч иложи бўлмагандан кейин орган одамини ўртага қўйиб 320 мингдан беш нафар одамга билет олдик. Кейин билетнинг баҳосини кўрсак¸ 271 минг сўмдан экан.\nОзодлик: Бу орган ходимининг унвони қанақа эди?\n- Капитанмидией¸ унинг исми бу ерда шарт эмас. Мен уни сизга айта олмайман. Гапнинг қисқаси кассадагиларда гап борда. Кассадагилар бизга сотмай қўлда соттираяпти¸ дейди Шуҳрат.\nЎзбек ҳукумати нега ҳижобга қарши?\nдейди мини этак кийган қизларнинг сонини кўриб уялган самарқандлик йигит.\n- Ўзим ўзбекистонликман. Самарқанддан. Ўзбекистонда қонун билан дин эркинлиги берилган. Лекин қонун бўйича қўймаяпти. Одамларни қўймаяпти. Ҳижоб тўғрисидада. Буни ким қилаëтганини билмайманку¸ лекин нимагадир шунақа қилаяпти. Қизлар мини юбкада юришади¸ шим кийишади. Бунга ҳеч ким ҳеч нарса демайди. Агар аëллар ҳижоб ўраб ўқишга ëки ишга борса¸ уларга “Ҳижоб ўраманглар. Жамоат жойида ибодат кийимда юриш мумкин эмас” дейишмоқда. Ахир бу ибодат кийими эмаску. Синглим ҳижобда юради. Ўқишга борса¸ ўқишдаги ўқитувчилар қўйишмаëтган экан. Нафақат Самарқандда Тошкентда ҳам шунақа экан. Тошкентда ўқийдиган болалардан сўрасам¸ улар ҳам шундай айтиб беришди¸ дейди самарқандлик тингловчимиз.\nЯна ҳақимизни беришмади\nдеб зорланди нуқул ишлаб ҳақ олмаган Москвадаги ўзбек қурувчиси.\n- Кўп тушиб турамиз бу нарсага. Мана шу сафар энди анча пулимиз бор. Болалар анча меҳнат қилган. Гапнинг очиғи 300 минг рубл пулимизни бермасдан кўчага чиқармоқчи бўлиб турибди. Бу Москва шаҳрида. Константин Борисович дейди. Анчадан бери ишлар эдик. Ҳар доим ҳам пулнинг ҳаммасини бермасдан оз-оздан берарди. “Қолганини охирида бераман” деб энди охирига келганда катта пул бўлиб қолди. Энди бу пулни бергиси келмаяпти. Ҳар хил айблар топиб “Чиқиб кетинглар. Пул йўқ. Сизларнинг ишларингиз сифатсиз. Бошқатдан қилишга тўғри келаяпти” деб баҳона қилаяпти. Лекин иш қабул қилинган.\nОзодлик: Нима иш қилган эдингизлар?\n- Биз дача қурганмиз. Фундаментидан бошлаб томигача ëпиб¸ бутун калитларигача қилиб берганмиз. Эшикларини қўйиб¸ кўчиб киришига шароит қилиб берганмиз¸ дейди пулсиз кўчада қолиб кетиш арафасида турган ўзбек қурувчиси.\nКаримовнинг ҳабари йўқ\n"Мана Деновда свет йўқ. Бу светнинг йўқлигидан Каримовнинг хабари йўқ. Билганида¸ бизни зулматда қўярмиди"¸ дейди сурхондарëлик амаки.\n- Мен Сурхондарëнинг Денов туманидан. Мен бир нарсани айтмоқчиманкки¸ агар пастдаги одамлар президентнинг гапини қилса¸ ҳаммаси яхши бўлиб кетади. Менимча¸ президентнинг хабари бўлмаса керак. Радиода қарорларни эшитаман. Жуда ажойиб қарорлар. Лекин пастдагилар қилмайдида шуни¸ дейди сурхондарëлик амаки.


Фарзанд тарбиясидаги кечириб бўлмас 7 та хато | Maslahat.uz\nФарзанд тарбиясидаги кечириб бўлмас 7 та хато\nФарзандингизнинг келажагидан кўнглингиз тўқми? Сиз уларда етакчилик қобилиятини тарбия қилаяпсизми? Бугунги ота-оналар ўз қўли билан фарзандларини етакчи ва мустақил шахс бўлиш қобилиятидан маҳрум қилмоқда.\nЕтакчилик бўйича эксперт, 25 дан ортиқ китоб муаллифи, Growing Leaders («Ўсаётган етакчилар») ташкилотининг асосчиси ва президенти Тим Элмор ота-оналар фарзанд тарбиясида йўл қўядиган асосий хатоларни санаб ўтди. Тим Элмор ҳозирги ота-оналар болаларига ҳаддан ортиқ ғамхўрлик қилади деб ҳисоблайди.\nҚуйида ана шундай хатоларни келтирамиз:\n1. Болаларни таваккал қилиш имкониятидан маҳрум этамиз\nБиз ҳозирги олам таҳдидлар билан тўлиб тошган деб фикрлашга одатланганмиз. Фарзандидан айрилиб қолиш қўрқуви ота-оналарни уларга ғамхўрлик қилишга ундайди. Бунда ҳатто асосланган таваккалчиликка ҳам йўл қўйилмайди. Европа тадқиқотлари шуни кўрсатдики, болалигида кўчада ўйнамаган ва «тиззаси шилинмаган» бола катта бўлганда фобиялардан(қўрқув) кўпроқ азият чекади.\nБолалар бу нормал ҳолат эканлигини тушуниши учун бир неча марта йиқилишига тўғри келади. Ўсмирлар ҳиссий етукликка эришиш учун балоғат ёшидаги муҳаббатни бошдан кечириши лозим.\n2. Биз ёрдамга жуда шошиламиз\nҲозирги ёш авлод вакиллари 20—30 йил илгари уларнинг тенгдошлари эга бўлган кўплаб ҳаётий тажрибаларга эга эмас. Чунки уларнинг ота-оналари фарзандининг муаммосини ҳал қилиб беришга жуда шошилади. Бундай тезкор ёрдам болаларни мураккаб вазиятлардан чиқиб кетишдан халос этади ва улар муаммоларни мустақил ҳал қилиш кўникмасидан маҳрум бўлади.\nБу эса етакчилик тамойилларига зид ҳисобланади. Ёшлар турли қийинчиликларни четдан ёрдам олмасдан ҳал қилиш билан тажрибасини орттириши лозим. Акс ҳолда улар «Мен бирор хато қилсам ёки мақсадимга эриша олмасам, катталар буни тузатиб қўяди ва оқибатларини бартараф этади» деган фикрга кўникиб қолади.\n3. Болалар жуда осонлик билан мақтов эшитади\nБугунги спорт тўгаракларида ҳамма «ғолиблар» йиғилгандек туюлади. «Ҳар бир киши мукофотга лойиқ» тамойили болага ўзини қобилиятли ҳис қилишга ёрдам беради. Бироқ вақт ўтиб, болалар фарзандини ажойиб деб ҳисоблаётганлар фақат ота-онаси эканлигини пайқай бошлайди ва уларнинг объективлигига шубҳа пайдо бўлади.\n4. Айбдорлик ҳисси яхши хулқни қоплаб кетишига имкон яратамиз\nБолалар ҳар дақиқада сизни яхши кўриши шарт эмас. У ўзига керак бўлган нарсага эришиш учун курашишини истасангиз, унга «йўқ», «ҳозир эмас» каби сўзларни ҳам вақтида айтиб туринг. Бир нечта фарзанди бор ота-оналар улардан бирини мукофотлаб, қолганларини ажратиб қўйишни ноҳақлик деб ҳисоблайди. Бироқ биз бу орқали омад бизнинг ҳаракатларимизга боғлиқ эканлигини болаларга кўрсата олмаймиз.\n5. Ўтмишдаги хатоларимиз билан бўлишмаймиз\nФарзандингиз тўғри йўлни топиши учун унинг ёшида ўзингиз йўл қўйган хатолар ҳақида сўзлаб беринг. Бундай вазиятларда нималарни ҳис қилганингиз ва қандай хулоса чиқарганлигингиз билан ҳам бўлишинг.\n6. Бизнинг сўзларимиз ҳаракатларимиздан фарқ қилади\nОта-она сифатидаги вазифамиз болаларни ўз сўзи ва ҳаракатлари учун жавоб бера оладиган инсон қилиб тарбиялашдир. Биз ўз уйимизда етакчимиз, шунинг учун муносабатларда фақат тўғриликка амал қилишимиз ва ширин ёлғон эртами-кечми фош бўлиб, ёш характерни емиришини тушуниб етишимиз лозим.\nМаънавий танлов чоғида сизни бошқа одамлар, айниқса фарзандларингиз кузатиб турганлигини унутманг!


Мавзу: "Android" - Terabayt.Uz\nAndroid'чилар iPhone'чиларга қарши. Кимлар машинани яхшироқ ҳайдайди?\nJerry компанияси 13 миллион километр масофани босиб ўтиш давомида қатнашган 20,000 ҳайдовчилар билан таҳлил ўтказди.\nСтатистика: Android 12 тошбақа тезлигига тарқалмоқда\nҲатто беш йил олдин чиқарилган Андроид 8.1 фойдаланувчилари сўнгги авлоддагисидан тўрт бараварга кўп.\nAndroid'га асосланган қайси фойдаланувчи интерфейси энг яхши?\nMIUI'дан тортиб, ROG UI қобиғигача. Android'га асосланган операцион тизимларнинг топ ўнталиги билан танишамиз.\nGoogle Play'да тозалаш ишлари олиб борилади\nЭндиликда иловалар дўконидаги эскирган дастурлар платформадан ва қидирувлардан яшириб қўйилади.\nОқ чойнакка кўк қопқоқ, кўк чойнакка оқ қопқоқ\nДунёдаги илк USB-C портли iPhone яратган инжинер, энди Android смартфонига Lightning портини ўрнатди.\nБу зарарли иловани ҳозироқ смартфонингиздан ўчириб ташланг!\nGoogle Play Store'да 100 минг мартадан кўп юклаб олинган бу вирус дастур сизнинг маълумотларингизни учинчи томонга йўналтиради.\nAndroid иловалар энди компютерингизда!\nMicrosoft Windows 11 учун биринчи катта янгиланишни чиқарди. Янгиланиш Android иловалардан фойдаланиш, янги дизайнланган иловалар ва бошқаларни ўз ичига олган.\nАгар мамлакат мазкур талабда қатъий турса ва уни амалга ошира олса, бу ўзгариш бошқа ҳукуматлар томонидан ҳам талаб қилиниши мумкин.\nМазкур қулайлик кейинги ойлар давомида инсайдер фойдаланувчиларга тақдим қилинади.\nAndroid учун 5 та энг яхши боулинг ўйни\nМобил қурилмалар учун боулинг ўйинлар сони кўп эмас. Мана шу кам сонли илова-ўйинлар орасидаги энг яхшилари билан қуйида танишамиз.\nAndroid учун очиқ кодли энг яхши 10 та илова\nОчиқ код мослашувчан стандарт бўлиб, бундай очиқ манбали илова ва дастурлар такомиллашувига фойдаланувчилар ўз ҳиссаларини қўшишлари мумкин.\nAndroid смартфонлари учун энг яхши 15 та браузер\nҚуйида Android смартфонлари учун ишлаб чиқарилган энг яхши 15 та энг яхши браузерлар билан танишамиз.\nКўзни қисинг: Android-смартфонни энди юз ишораси билан бошқарасиз!\nУшбу функция Android 12 учун тайёрланганлган бўлса-да, Android 11 тизимли айрим смартфонларда аллақачон ишлаяпти. Мазкур иловани хабарда берилган ҳавола орқали ўрнатиб олиб, фойдаланиб кўриш мумкин.\nSamsung'нинг Galaxy қурилмаларини янгилаш сиёсати қандай?\nSamsung компанияси 2019 йилда қабул қилинган сиёсатига кўра, ўз Galaxy қурилмаларини ойлик, чораклик ва ярим йиллик тизим янгиланишлари билан таъминлайди. Қуйида уларнинг тўлиқ рўйхати билан танишамиз.\n27 сентябрдан мана шу смартфонларда оммабоп сервислар ишламай қолади\nШу санадан уларда Gmail, YouTube, Google Хариталар (Google Maps) ва қидирув гигантининг бошқа кўплаб маҳсулотларидан фойдаланиб бўлмайди.\nAndroid смартфонни тезлаштиришнинг 10 та усули билан танишамиз\nПроцессор, оператив ва ички хотира бир-бири билан ўзаро уйғунликда ишлагани боис ҳозирги Android смартфонларда амалларни жуда тез бажариш мумкин. Ҳолбуки, вақт ўтиши билан қурилмада кеш, фойдаланилмаган файллар ва жилдлар кўринишидаги кераксиз ахборот


Қозоғистонда "Закот" деб номланган жамғарма фаолият бошлади - BBC News O'zbek\nҚозоғистонда "Закот" деб номланган жамғарма фаолият бошлади\nImage caption Қозоғистонда мусулмонлар кўпчиликни ташкил этади\nҚозоғистонда "Закот" деб номланган жамғарма ишга тушди. Энди мусулмонлар ўз закотларини ушбу жамғармага топширишлари мумкин.\nЖамғармага асос солган Қозоғистон Мусулмонлар диний идораси йиғилган пуллар аввало имомлар ва мадраса толибларининг эҳтиёжини қондиришга ишлатилиши ва муҳтожларга тарқатилишини айтмоқда.\nМамлакат ичида ушбу жамғарма очилиши муносабати билан турли фикрлар янграган. Исломнинг фарзларидан бўлмиш закотнинг марказлашган ҳолда бошқарилишини илиқ кутиб олганлар билан бирга унинг нақадар шаффоф бўлишини савол остига олаётганлар ҳам бор.\n"Закот" жамғармаси мусулмонларнинг закоти ва садақаларини йиғиб, уни шариат аҳкомларига мос равишда тарқатишни ўз олдига мақсад қилган. Қозоғистон Мусулмонлар диний идораси матбуот котиби Ўнғар Ўмирбекнинг Би-би-сига айтишича, Қозоғистонда дин ҳукуматдан ажратилгани учун ушбу жамғармани тузишга катта эҳтиёж бўлган.\n"Фақатгина шаҳардаги масжидларга хайр-садақадан пул тушади. Қишлоқлардаги масжидларимизга ҳеч қаердан маблағ келмайди. Тушган пул ҳаттоки масжидни ушлаб туришга етмай қолади. Қишда масжидларни иситишга пул тополмай қоламиз. Совуқда одамлар қандай ибодат қилади?", дейди Ўнғар Ўмирбек.\nЎнғар Ўмирбекнинг айтишича, закотдан тушган пуллар илк навбатда қишлоқ жойдаги имомларнинг маошини ва мадрасаларда ўқиётган толибларнинг эҳтиёжи учун ишлатилади. Йиғилган пуллар шариатга мос равишда муҳтожларга берилиши ҳам назарда тутилган. Пулни йиғиш ва тарқатиш механизми шаффоф бўлиши таъкидланаяпти.\nБугунги кунда Қозоғистонда тўққиз мадраса очилган ва 2300 дан ортиқ масжид фаолият юритади.\nҚозоғистон Мусулмонлар иттифоқи ушбу ташаббусга шубҳа билан қарашмоқда. Иттифоқ раҳбари Мурат Телибековга кўра, диний идора раҳбарияти коррупцияга ботган ва улар бошлаган иш хайрли бўлмаслиги мумкин.\n"Чунки кўп йиллар давомида Мусулмонлар Диний идорасининг ҳозирги раҳбарияти кўплаб танқидларга учради. Уларни бир неча маротаба коррупцияда ва Ислом аҳкомларини бузишда айблашди", дейди Мурат Телибеков.\nТелибеков жанобларига кўра, шу вақтгача ҳам Диний идора ҳисоб рақамларига озмунча пул тушмаган. Аммо идора ушбу пулларнинг қаёққа сарфлангани ва имомларнинг маошлари қанчани ташкил қилиши мумкин деган саволларга жавоб бермай келмоқда.\nОддий мусулмонларнинг ҳам ушбу янгиликка муносабатлари турлича бўлди. Мансур исмли муслим йигитнинг айтишича, бундай жамғармаларни очишга эҳтиёж йўқ.\n"Мен аҳли сунна уламоларнинг бу борада фикрини эшитган эдим. Уларнинг айтишича, Пайғамбаримиз (с.а.в) ҳам ўз даврида мана шунақа жамғармалар очиши мумкин эди. Абу Бакр, Умар, Усмон ва Алилар ҳам очиши мумкин эди. Улар очишмади-ку, демак бизнинг очишимизда маъно йўқ", - дейди Мансур.\nМансурга кўра, закот ё-да садақа бермоқчи бўлган одам муҳтожларни топиб ўзи бераверади.\nУлуғбек исмли тадбиркор йигитга кўра, "Закот" жамғармаси тузилганининг ўзи яхши хабар.\n"Ушбу ғоянинг яхшилиги шундаки, одам ҳеч бўлмаса умрида бир марта закот бериши керак. Аммо кўплар бу ҳақда билмайди. Ушбу жамғарма сабаб намоз ўқимайдиганлар ва Ислом маданиятини билмайдиганларда Ислом билан танишиш учун ва ўз ҳиссасини қўшиш учун яхши имконият пайдо бўлади", дейди Олма оталик Улуғбек.\nУлуғбекка кўра, намоз ўқувчи ва бунинг ҳаммаси ким туфайли бўлаётганини билган одам Аллоҳнинг қаҳридан қўрқади ва маблағни фақат керакли йўлда сарфлайди.


Сербия ва Хитой 22 та келишув имзолади\n22:01 / 18.06.2016\nСербия ва Хитой давлатлари Хитой раиси Си Цзиньпиннинг Сербия президенти Томислав Николичнинг таклифи билан Белградга ташрифининг иккинчи куни 22 та давлатлараро келишув имзолади. Бош ҳужжат стратегик ҳамкорликни ўрнатиш ҳақидаги келишув бўлди, унга икки давлат раҳбари ўз имзосини қўйди, деб хабар бермоқда Сербиянинг РТС телекомпанияси.\nШунингдек, қурилиш, инфратузилма, телекоммуникация, савдо, мудофаа, оммавий ахборот воситалари, энергетика, сайёҳлик соҳаларида ҳам келишувлар имзоланди.\nХитой ва Белград шунингдек Хитой ҳамда Марказий ва Шарқий Европа давлатлари ўртасида тадбиркор ва инфратузилма соҳасида ҳамкорлик маркази яратишни кўзда тутувчи меморандум имзолашди. Икки давлат маданият вазирлари маданият ва санъат соҳасида 2017 йилдан 2020 йилгача ҳамкорлик қилиш дастурини имзолашди.\nХитой раҳбарининг айтишича, унинг Сербияга ташрифи ва келишувларнинг имзоланиши "икки давлат ўртасидаги муносабатларни янада юқорироқ даражага қўяди". У Сербия Хитой учун самимий дўст ва ишончли ҳамкор эканлигини айтди.\nСербия президенти Си Цзиньпинга давлат мукофоти – Сербия Республикаси ордени тақдим қилди. Николич Хитой раисига Косово мустақиллигининг бир томонлама эълон қилинишини тан олмагани учун алоҳида миннатдорчилик билдирди. У Сербия Хитой билан иқтисодий ҳамкорлик ривожланишининг янги босқичига тайёрлигини тасдиқлади.\nСи Цзиньпиннинг Белградга ташрифининг сўнгги куни – 19 июнда икки давлат раҳбари "Железара Смедерево" металлурик комбинатига ташриф буюришади. Жорий йилнинг апрелида Сербия ҳукумати бу корхонани Хитой компаниясига сотиб юборганди.